***Монгол Улсын Их Хурлын 2012 оны хаврын ээлжит чуулганы Төрийн байгуулалтын байнгын хорооны 05 дугаар сарын 10-ны өдөр (Пүрэв гариг)-ийн хуралдаан 14 цаг 40 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн Ж.Сүхбаатар ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 21 гишүүнээс 15 гишүүн ирж, 71.4 хувийн ирцтэй байв. Үүнд:*

***Чөлөөтэй:*** Ө.Энхтүвшин

***Өвчтэй:*** Д.Очирбат.

***Тасалсан:***  Э.Мөнх-Очир, Х.Тэмүүжин, Н.Энхболд, Д.Энхбат.

***Улсын Их Хурлын сонгуульд иргэний бүртгэл мэдээллийн улсын сангийн мэдээллийг ашиглах тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, тус хорооны нарийн бичгийн дарга Ч.Содномцэрэн, Тамгын газрын дарга Д.Баяндүүрэн, Улсын бүртгэлийн газрын дарга Л.Амарсанаа, тус газрын Мэдээлэл технологийн хэлтсийн дарга Б.Чинбат, Иргэний бүртгэл мэдээллийн хэлтсийн дарга н.Наранцэцэг, Тагнуулын ерөнхий газрын тэргүүн дэд дарга Ч.Чулуунбаатар, тус газрын Хуулийн асуудал хариуцсан ажилтан Б.Батхишиг, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нар байлцав.

Тогтоолын төслийн талаарх танилцуулгыг Сонгуулийн ерөнхий хорооны дарга Н.Лувсанжав танилцуулав.

Танилцуулгатай холбогдуулан Улсын Их Хурлын гишүүн Ч.Сайханбилэг, Ц.Мөнх-Оргил, Ц.Батбаяр, З.Энхболд нарын асуусан асуултад ажлын хэсгээс Н.Лувсанжав, Л.Амарсанаа, Д.Баяндүүрэн нар хариулж, тайлбар хийв.

Улсын Их Хурлын гишүүн Ч.Сайханбилэг, Н.Батбаяр, С.Ламбаа, Н.Ганбямба нар санал хэлэв.

**Ж.Сүхбаатар:** -Улсын Их Хурлын сонгуульд иргэний бүртгэл мэдээллийн улсын сангийн мэдээллийг ашиглах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 2

Бүгд 12

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн З.Энхболд Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 15 цаг 40 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.СҮХБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 05 ДУГААР**

**САРЫН 10-НЫ ӨДРИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 14 цаг 40 минутад эхлэв.***

***Ж.Сүхбаатар:*** -Энэ өдрийн амар амгаланг айлтгаж, Байнгын хорооны хурлаа эхэлье.

Өнөөдрийн хэлэлцэх асуудлаар оруулж байгаа асуудал бол Улсын Их Хурлын ээлжит сонгуульд иргэний бүртгэл мэдээллийн улсын сангийн мэдээллийг ашиглах тухай Улсын Их Хурлын тогтоолын төслийг Сонгуулийн ерөнхий хорооноос Улсын Их Хуралд санал болгосон байгаа. Та бүхэнд тараасан байгаа байх тиймээ, та бүхэн танилцах байх.

Энэ асуудлыг яаралтай хэлэлцье гэсэн ийм бодол байгаа юм. Цаг үеийн шаардлага ингэж шаардаж байгаа учраас. Хэлэлцэх асуудал дээр санал хэлэх гишүүн байна уу. Тэгвэл хэлэлцэх асуудлаа батлах саналтай гишүүд. 11-9.

Хэлэлцэх асуудлаа баталлаа. Асуудлаа хэлэлцэж эхэлье. Энэ асуудлыг хэлэлцэхтэй холбоотойгоор Байнгын хорооны хуралдаанд Сонгуулийн ерөнхий хорооны дарга Лувсанжав, Улсын бүртгэлийн газрын дарга Амарсанаа, Тагнуулын ерөнхий газрын тэргүүн дэд дарга Чулуунбаатар, Батхишиг Тагнуулын ерөнхий газрын хуулийн асуудал хариуцсан ажилтан, мөн Улсын бүртгэлийн ерөнхий газрын мэдээлэл технологийн хэлтсийн дарга Чинбат оролцож байна. Содномцэрэн Сонгуулийн ерөнхий хорооны нарийн бичгийн дарга ирлээ.

Энэ дээр Нямдорж сайдад хэлсэн үү. Нямдорж сайдад яагаад хэлээгүй юм. Нямдорж сайдад бас хэлэх, би өчигдөр өөрөө хэлсэн дээ. Нямдорж сайд, Хүрэлбаатар сайд хоёр ер нь байх ёстой шүү. Энэ бас асуудал нь Засгийн газартай бас нэлээн холбогдож байгаа асуудлууд байгаа. Улсын бүртгэлийн ерөнхий газрын хэлтсийн дарга Наранцэцэг гэж оролцож байгаа юм байна.

Эдгээр хүмүүс оролцож байна. Ингээд тогтоолын төслийн талаарх танилцуулгыг Сонгуулийн ерөнхий хорооны дарга Лувсанжав хийнэ. Лувсанжав даргыг микрофонд урьж байна.

**Н.Лувсанжав:** -Улсын Их Хурлын Тамгын газрын Ерөнхий нарийн бичгийн даргын бичиг хүлээж авсан Сонгуулийн ерөнхий хороо. Энэ шинэчилсэн энэ бол их цаг хугацаандаа амжихгүй болсонтой холбогдуулаад иргэдийг одоогийн хүчинтэй байгаа иргэний үнэмлэхээр сонгуульд оролцуулах асуудлыг Ерөнхий сайдаас Их Хурлын даргад танилцуулж, санал ирүүлсэн юм байна лээ.

Энэнтэй холбогдуулаад энэ асуудлыг хэрхэн шийдэх талаарх саналаа яаралтай ирүүлээч ээ гэсэн бичгийг бид хүлээж авсан юмаа. Тэгээд энэ дагуу бид Сонгуулийн ерөнхий хорооны байр суурь, санал, үүнтэй холбогдон Их Хурлаас гарах шийдвэрийн төслийг боловсруулж хүргүүлж байгаа юмаа.

Их Хурлын сонгуульд бол сонгуулийн автоматжуулсан системийг хэрэглэх нөхцөлд тухайн автоматжуулалтын техник, технологийн шийдлийн талаар Сонгуулийн ерөнхий хороо 2011 оны 10 сарын 12-ны өдөр Төрийн байгуулалтын байнгын хороонд танилцуулсан. Энэ танилцуулгадаа бол сонгогчийн бүртгэлийг ямар байдлаар хийх вэ гэдэг энэ зарчмын техник хэрэгслийнхээ мэдээллийг танилцуулсан байгаа.

Энэ танилцуулсны үндсэн дээр 2012 оны сонгуульд сонгогчдын нэрийн жагсаалт бичигдсэн сонгогчийг таних ажиллагааг Монгол Улсын иргэний шинэчилсэн үнэмлэхэд байх чип картанд орсон хурууны хээний мэдээллийг сонгогчийн хурууны хээтэй тулган нягтлан техник, технологийн шийдлийг хэрэгжүүлэхээр техник хэрэгслийг нийлүүлэх гэрээг байгуулаад хэрэгжиж байна.

Программ хангамжийг боловсруулах компанийг сонгон шалгаруулалтанд оруулах ажлыг зохион байгуулж байгаа юмаа. Гэхдээ одоо өнөөдрийн байдлаар иргэний шинэчилсэн үнэмлэхийг хэвлүүлж, сонгуулиас өмнө иргэдэд хүргэх боломжгүй болсон талаар Засгийн газраас Их Хуралд асуудал тавьсан. Одоо хүчин төгөлдөр байгаа иргэний үнэмлэхээр сонгуулийг явуулах санал тавьсан. Энэнтэй холбогдуулаад сонгогчийг иргэний чиптэй үнэмлэхэд тусгагдсан хурууны хээгээр нь таних ажиллагаа явуулах боломжгүй болж байгаа.

Ийм учраас Сонгуулийн ерөнхий хороо Тагнуулын ерөнхий газарт 4 сарын 30-ны 191 тоот албан бичгээр хандаж, нэгдүгээрт бол энэ төрийн маш нууц зэрэглэлд байгаа иргэний бүртгэлийн санг хэсгийн хороодын сонгогчдын нэрийн жагсаалтын дагуу 1908 хэсэгт өгөх боломжтой эсэх, өгсөн тохиолдолд төрийн маш нууц мэдээллийг хэн хариуцаж, сонгогчийг хурууны хээгээр танихаар ажиллагааг гүйцэтгэх талаар санал, дүгнэлтээ ирүүлэхийг хүссэн юмаа.

Энэ тоотын хариуд Тагнуулын ерөнхий газрын 2012 оны 5 сарын 9-ний 707 тоот бичиг ирсэн. Хувь хүний холбогдолтой нууц мэдээллийг сонгуулийн үеэр түр томилогдон ажиллах хэсгийн хороодын ажилтан хариуцан ажиллах хууль зүйн үндэслэл байхгүй учраас Тагнуулын ерөнхий газрын зөвшөөрөл авсан иргэний бүртгэлийн итгэмжлэгдсэн ажилтан хариуцан ажиллах боломжтой гэдэг энэ асуудлыг бидэнд мэдэгдсэн. Энэнтэй холбогдуулаад үндсэндээ хоёр асуудлыг Улсын Их Хурлаар шийдүүлэх нь зүйтэй юмаа гэж ингэж үзсэн.

Нэгдүгээрт бол 2012 оны сонгуульд сонгогчид иргэний одоо хүчинтэй байгаа үнэмлэхээр оролцох асуудлыг зарчмын хувьд шийдэл гаргуулах нь зүйтэй юм.

Хоёрдугаарт, сонгогчийг хурууны хээгээр таних ажиллагааг Улсын бүртгэлийн ерөнхий газрын итгэмжилсэн ажилтан хариуцаж хэрэгжүүлэх нь зүйтэй юм гэсэн ийм зарчмаар Их Хурлын тогтоолын төсөл боловсруулж ирүүлсэн юмаа.

Тэгээд энэ асуудлыг хэлэлцэж Их Хурлаас зохих шийдвэр гаргахыг хүсч байгаа юм.

**Ж.Сүхбаатар:** -Та бүхэн тэр тогтоолын төслийг танилцаж байгаа байх тиймээ. Асуулт асуух гишүүд Сайханбилэг, Мөнх-Оргил гишүүн.

Сайханбилэг дарга асууя.

**Ч.Сайханбилэг:** -Баярлалаа. Юуны өмнө энэ асуудлыг оруулж ирж байгаад бас талархалтай хандаж байна. Яагаад гэхээр үүсээд байгаа нөхцөл байдал, одоо энэнээс өөр бид бүхэнд бас сонголтууд ер нь цөөхөн үлдэж байгаа.

Би Амарсанаа даргаас нэг зүйл асуух гэсэн юм. Энэ яг тухайн этгээд нь өөрөө яг мөн байсаар байтал танай бүртгэлийн санд байгаа хурууны хээг танихгүй тийм тохиолдол гарсан уу. Ер нь ийм тохиолдол хэд байна гэсэн тэр талаар танд ямар мэдээлэл байна. Одоо яг эзэн нь өөрөө хурууны энэ эзэн мөн байхад санд байгаа хурууны хээг танихгүй байх тохиолдол гарсан уу, гараагүй юу.

**Ж.Сүхбаатар:** -Амарсанаа дарга. Энэ асуудал ер нь яригдаад байгаа шүү Амарсанаа даргаа, ийм тохиолдол гарсан гэж. Тэгэхээр та нарт яг энэ дээр.

**Ч.Сайханбилэг:** -Эсвэл мэргэжилтэн хариулах гэж байна уу.

**Ж.Сүхбаатар:** -Чинбат хариулах юм уу.

**Л.Амарсанаа:** -Би хариулъя. Бид бүхэн хуулийн хүрээнд Сонгуулийн ерөнхий хороонд санал хураахаас 55-аас доошгүй хоногийн өмнө сонгогчдын нэрийн жагсаалтыг цаасаар болон цахимаар үйлдэж, 5 сарын 3-ны өдөр хүлээлгэж өгсөн. Хүлээлгэж өгсөн сонгогчдын маань тоог авч үзэх юм бол сая 839 мянга 984 сонгогчийн нэрийн жагсаалтыг гаргаж өгсөн. Бид бүхэн шинэчилсэн бүртгэлд оруулсан иргэдийнхээ тоог энэ оны 5 дугаар сарын 1-нээр гаргаж үзэхэд сая 956 мянга 709 хүн шинэчилсэн бүртгэлд хамрагдсан гэж ингэж гарч ирж байгаа.

Тэгэхээр Сайханбилэг гишүүний асуултанд эндээс хариулт гарч ирнэ. Энэ 2956 мянга 709 хүн бол хурууныхаа хээг албан ёсоор өгөөд санал оруулчихсан байж байгаа. Бид бүхэн энэ хурууны хээг таних ажлыг багахан хэмжээний сонгогчдыг оруулж хоёр, гурван удаа шалгаж үзсэн.

Өнгөрсөн онд Эрдэнэтийн орон нутгийн Иргэдийн төлөөлөгчдийн хурлын төлөөлөгчийг сонгох сонгуульд ойролцоогоор 2 мянган сонгогчтой хэсгийн хороон дээр шалгаж үзэхэд ойролцоогоор 5 орчим хувийн сонгогчийн хурууны хээг таниагүй ийм тохиолдол гарсан. Ойролцоогоор 5 орчим хувь.

Саяхан бид нар зүгээр өөрсдийнхөө ажилтнуудын дунд 100 айл дээр ажилладаг иргэний бүртгэл мэдээллийн ажилтнуудын дунд багахан хэмжээний туршилтыг хийж үзсэн. Тэрэн дээр бол тийм танихгүй асуудал бол гараагүй ээ.

**Ч.Сайханбилэг:** -Тэр 5 хувь дээр, Эрдэнэтийн 5 хувь дээр чинь үндсэн шалтгаан нь юу байв? Та нар өөрсдөө тогтоосон уу? Иргэдийг танихгүй байгаагийн шалтгаан.

**Л.Амарсанаа:** -Бид нар бол яахав нэг айхтар одоо бүр нарийвчилсан тийм энэ хууль хяналтын байгууллагын хийдэг шиг шинжилгээг арай хийж үзээгүй. Тэгээд үзэхээр үндсэндээ бол тийм 3 шалтгаан байгаа юм болов уу гэсэн дүгнэлтэнд хүрсэн.

Нэгдүгээрт нь насжилтаас хамаарч хурууны хээ танигдахгүй тийм тохиолдол гардаг юм байна.

Хоёрдугаарт нь, тэр хүний эрхэлж байсан ажлаас хамааруулаад, ялангуяа одоо тийм хүнд хүчир тоног төхөөрөмж дээр 10 хурууныхаа өндгөөр ажил хийдэг токарьчин, презерчин, точильчин ч гэдэг юм уу тиймээ тийм ажил хийж байсан улсуудын энэ хурууны хээ элэгдэлд ороод танигдахгүй болдог ийм тохиолдол байдаг бололтой юм.

Гуравдугаарт нь, тэр хурууны хээг одоо, хурууны хээ танигддаг тийм онцгой тодорхой цэгүүд байдаг юм байна. Одоо хурууны хээг бүхэлд нь аваад үзэхээр дотор нь тийм тодорхой цэгүүд, тэр цэгүүдээрээ танигдахгүй тийм биологийн тийм онцлогтой хүн их цөөхөн тохиолдолд ч гэсэн байдаг бололтой юм байна.

Ийм 3 шалтгаанаар танигдаагүй юм болов уу гэсэн юм гардаг. Зүгээр яахав хурууны хээний санг иргэний шинэчилсэн бүртгэл явуулаад, хурууны хээг уншиж байх үед магадгүй зүгээр их хөлстэй гараар, одоо хөлстэй хуруугаар хурууны хээ уншигч дээр тавьсан, эсвэл одоо ингээд цавуу янз бүрийн тийм зүйлтэй харьцаж байгаад тэрийгээ сайн цэвэрлээгүй тавьсан ганц нэг тохиолдол энэ тэрээр бол танигдахгүй юм гардаг бололтой юм.

**Ч.Сайханбилэг:** -5 хувь гэдэг чинь одоо 2 мянган хүнээс 5 хувь гэдэг чинь 100 хүн гэсэн үг тийм үү. 100 хүн. 2 мянгаас 100 хүн гэдэг чинь их л өндөр давтамж харагдаад байна л даа. Тэгээд хурууны хээ чинь өөрөө дэлхий даяар юу гэж явагддаг билээ. Тэгэхэд таны саяны хэлж байгаа гурав, дөрвөн үндэслэлээр ийм их өндөр тоо бол гарч ирэхэд бас жаахан.

Би болохгүй гэж анхнаас нь ерөөсөө ярих гээгүй байна. Би яаж болгох вэ, проблем гарвал яах вэ гэдэг утгаар л ярьж байна. Өнөөдөр яачихсан юм бэ энэ хүмүүс ингээд.

Тэгэхээр Амарсанаа даргаа, би тэгэхээр тийм юм асуух гэсэн юм. Одоо ингээд 100 хүн 2 мянгаас 100 хүн гараад ирлээ гэж бодъё л доо. Тэгэхэд тэр 100 хүнийг яая гэж бодож байгаа вэ. Хурууны хээ нь танихгүй байгаа учраас санал өгүүлэхгүй гэж байгаа юу, эсвэл яаж нөгөө яг эхнийх нь хүн гэдгийг нь тогтоогоод өгүүлэх үү. Тэрэн дээр ямар нэгэн юм бодож байгаа юм байгаа болов уу Сонгуулийн ерөнхий хороо болон Иргэний бүртгэл хоёр дээр.

**Л.Амарсанаа:** -Зүгээр ийм л юм ярьж байгаа. Бид бүхэн нөгөө шинэ тутам учраас яг ний нуугүй хэлэхэд бүрэн хэмжээгээр туршаад, яг одоо 5 хувь байдаг юм уу, хэдэн хувь байдаг юм гэсэн нэгдүгээрт юмаа гаргаж үзээгүй. Зүгээр одоо энэ манай энэ байгууллагатай одоо хамтарч ажиллаж байгаа энэ туршлагажсан байгууллагууд энэ тэр ярьж байгаагий нь сонсоход магадлал бол 3-5 хувь байдаг гэсэн тийм юм ярьж байгаа юм нэгдүгээр асуудал.

Хоёрдугаарт бол яг бүх сонгогчдын хэмжээгээр 5 хувьд ч арай гарахгүй байх аа. Яагаад гэвэл ингэсэн шүү дээ Сайханбилэг гишүүн ээ. Энэ Эрдэнэтийн тэр бол яахав нэлээн тийм үйлдвэрийн район. Нэг онцлогтой.

Хоёрдугаарт, тэрнээс хойш бид нар аль болохоор хурууны хээгээ дахиж нягтруулж шалгах талаар бол нэлээд ажил хийсэн. Хоёр үе шаттайгаар. Нэг нь бол энэ 3 сарын 15-нд нөгөө өөрийнхөө цахим хуудас, сонгогчдын нэрийн жагсаалтыг үйлдэхийн тулд бид нар чинь юмаа хэрэндээ л одоо сайн нягталж үзсэн.

Хоёрдугаарт, сая 5 сарын 3-нд сонгогчдын нэрийн жагсаалтыг үйлдэхээсээ өмнө бас одоо ер нь дахиж шалгаж үзэх бололцоотой тийм улсуудыг бол сайн шалгаж үзсэн. Хэрвээ тийм тохиолдол гарвал Сайханбилэг гишүүн ээ, хэрвээ хурууны хээгий нь ингээд уншуулаад, танихгүй тийм тохиолдол гарвал бид бүхэн тэр сонгогчийг аль болохоор сонгох эрхээр нь хангах үүрэгтэй.

Тийм учраас Сонгуулийн ерөнхий хороо, манай хоёр хамтарсан журам батална. Тэр журман дээрээ одоо сонгуулийн дүнд нөлөөлөхөөргүйгээр тэгэхдээ сонгогчийн эрхийг хамгаалах, эрхийг хангах үүднээс аль болохоор гарч болох асуудлуудыг журмандаа орж шийдье гэсэн бодолтой байгаа. Тийм журмаараа.

**Ж.Сүхбаатар:** -Мөнх-Оргил гишүүн. З.Энхболд, Ц.Батбаяр.

**Ц.Мөнх-Оргил:** -Баярлалаа. Сайханбилэг гишүүний сүүлчийн асуултан дээр тодруулаад асуучихад. Журман дээр нь Амараа даргаа яг юу гэж заасан байх юм. Одоо та журмаар зохицуулна гэлээ шүү дээ. 3-5 хувь ямар нэгэн байдлаар хурууны хээ уншигдахгүй бол журмаар зохицуулна гэж би тэгж ойлголоо. Яг журман дээр нь юу гэж заасан байх юм. Иргэний үнэмлэхээр нь тулгаад оруулах юм уу. Тэрийг нэг журманд юу байхыг нь нэг тодруулаад өгөөч.

Хоёрдугаарт, Тагнуулын ерөнхий газраас асуухад, энэ нууц мэдээллийн сантай Тагнуулын ерөнхий газрын зөвшөөрөл авсан иргэний бүртгэлийн итгэмжлэгдсэн ажилтан мэдээлэл технологийн даамал хариуцан ажиллах боломжтой юмаа гэж санал өгсөн байна шүү дээ. Тэгэхээр нэг төхөөрөмж дээр хоёр хүн ажиллана гэсэн үг тийм үү. Нэг хэсгийн хороон дээр нэг төхөөрөмж байх юм уу, хоёр байх юм уу.

Гуравдугаарт, эд нар маань Тагнуулын ерөнхий газартай ямар холбоотой хүмүүс байх юм бэ. Зүгээр гарын үсэг зураад орчихсон мэргэжлийн хүмүүс нь байх юм уу, эсвэл Тагнуулын ерөнхий газрын сургууль соёлыг нь төгсчихсөн ажилтнууд нь байх юм уу, энд ямар холбоо гарч үүсэх юм бэ. Хэдэн хүний нийт асуудал ярьж байгаа билээ энэ чинь. 1900 хэсгийн хороотой юу. 1900 хэсгийн хороо гэдэг чинь. 3800-гаад хүн хэрэгтэй болох нь байна шүү дээ. Нэг юун дээр 2 гэх юм бол. Үгүй ээ, зөвшөөрөл авсан иргэний бүртгэлийн итгэмжлэгдсэн ажилтан, мэдээллийн технологийн даамал хариуцан ажиллах. Энэ хоёр нэг хүнээ яриад байгаа юм уу.

Тэгээд нэг хэсгийн хороон дээр хэдэн ийм тоног төхөөрөмж байх ёстой билээ. Тийм бололцоо байна уу.

**Ж.Сүхбаатар:** -За тэрийгээ тодруул. Тэрийг Лувсанжав дарга нэмнэ биз. Чулуунбаатар дарга эхлээд хариулчих.

**Ч.Чулуунбаатар:** -Энэ даамал гэдэг бол техникийн ажилтан юмаа. Энэ бол байхгүй байж болно. Бид нар бол зүгээр аль болохоор ажилд нь тустай байх үүднээс тийм зүйл хэлсэн. Яг зайлшгүй байх нь бол энэ итгэмжлэгдсэн ажилтан байж байгаа. Техникийг авчихаж болно. Энэ ямар ч асуудал байхгүй.

**Ж.Сүхбаатар:** -Лувсанжав дарга энэ дээр нэмээд хэлье. Даамалын тухай яриад байна шүү дээ.

**Ц.Мөнх-Оргил:** -Тодруулчих уу. Тэр хариуцсан ажилтан чинь тэгээд иргэний бүртгэлийн итгэмжлэгдсэн ажилтан танай ажилтан биш шүү дээ. Танайхтай гэрээ байгуулаад, та нар итгэмжлэл өгөх юм уу.

**Ч.Чулуунбаатар:** -Үгүй ээ, тэр хүн бол төрийн нууцтай хариуцаж ажиллах хүн мөн гэдгийг нь бид нар баталгаа гаргаж өгнө. Хэрвээ тийм итгэж найдах этгээд биш бол бид отказ өгнө шүү дээ. Үгүй ээ, энэ хүнийг чинь бид ажиллуулахгүй ээ гээд л. Ийм л юм. Тэрнээс бол иргэний бүртгэлийн ажилтнууд, манай байгууллагын ажилтнууд ажиллахгүй.

**Н.Лувсанжав:** -Мэдээллийн технологийн даамал бол ийм л дээ.

**Ж.Сүхбаатар:** -Хэсгийн хороон дээр яг яаж ямар улсууд ажиллах юм.

**Н.Лувсанжав:** -Хэсгийн хороонд бол ерөнхийдөө автоматжуулалтын систем, техник хэрэгслийг хариуцсан мэдээллийн технологийн даамал гэж нэг хүн байхаар байгаа юм. Тэр нь бол мэдээллийн технологийн мэдлэгтэй, сургалтанд хамрагдаж гэрчилгээ авсан тийм хүн байх юм. Тэр техник хэрэгсэлтэй харьцаж, тэрийг ажиллуулах тийм үүрэгтэй. Тэгэхдээ энэ мэдээллийн технологийн даамалыг бол илүүтэй нөгөө санал тоолох машин дээр сургалт явуулж, гэрчилгээ өгнө л дөө. Санал тоолох нэгээ имеж каст гээд машин байгаа шүү дээ. Тэрэнтэй холбоотой технологид сургана.

Би зүгээр тагнуулын газар бол ямар нэг хэмжээнд нөгөө нууц мэдээлэл рүү мэдээлэлтэй харьцчих боломжтой хүн юм гэсэн үүднээс энэ хүний нэрийг тавьж ирүүлсэн юм болов уу л гэж. Өөрөөр хэлбэл ажил үүргийнхээ хуваариар компьютер юман дээр ажиллаж байх үедээ тэр мэдээллийг харчих боломжтой хүн учраас бас нууцын баталгаа авах нь зүйтэй юм гэсэн үүднээс ирүүлсэн юм болов уу гэж бид ойлгож байгаа.

Ер нь бол бүртгэлийнхээ нууц мэдээллийн санг, тэр санг үүсгэн байгуулсан байгууллагын итгэмжилсэн төлөөлөгч нь хариуцаад тэр ажлаа хийх нь зөв юм байгаа юм. Тийм учраас тэр чиглэлээр л тогтоолын төсөлд тусгасан юм.

**Ц.Мөнх-Оргил:** -Би хэсгийн хороон дээр хурууны хээ уншдаг машин чинь хэд байх билээ?

**Н.Лувсанжав:** -Хурууны хээ уншигч бол 1-3, хэдэн иж бүрдэл бүртгэлийн машин ашиглах вэ тэрэнтэйгээ дүйцсэн нэг нэг хурууны хээ уншигч байхаар л тооцож байгаа шүү дээ.

**Ц.Мөнх-Оргил:** -Нэг нэг тийм үү.

**Н.Лувсанжав:** -Тийм.

**Ж.Сүхбаатар:** -Ц.Батбаяр гишүүн.

**З.Энхболд:** -Лувсанжав даргаа.

**Ж.Сүхбаатар:** -Энхболд гишүүн ээ, дараа нь ярь. Ц.Батбаяр гишүүний дараа ярьчих.

**Ц.Батбаяр:** -Тэгэхээр би бас эртээд энэ санал тоолохтой холбоотой иргэний бүртгэлийн ажилтнууд байгаа шүү дээ. Энэ нөгөө хэсгийн хороон дээр ажиллах. Энэ ажилтнуудыгаа бүрэн баталгаажуулаад, ингээд Тагнуулын ерөнхий газраас нөгөө баталгаа юмнуудыг нь аваад энэ юмнууд бэлэн болсон уу нэгдүгээр асуудал.

Хоёрдугаар асуудал би бас энэнтэй арай холбоогүй юмаа. Гэхдээ санал авах юутай холбоотой асуудал. Нөгөө нийслэлийн Иргэдийн хурлын төлөөлөгч нарыг, төлөөлөгчийг сонгохдоо нөгөө тухайн орон нутгийн хүн биш улсуудыг яаж авч, ямар журмаар хийх гэж байгаа тэр талаасаа нэг түрүүн ярьж байгаад авч чадаагүй шүү дээ. Энэ дээр юу болж байгаа бол Лувсанжав даргаа. Энэ хоёр дээр хариулаад өгөөч.

**Ж.Сүхбаатар:** -Лувсанжав дарга.

**Н.Лувсанжав:** -Мэдээллийн технологийн ажилтнуудын хувьд бол даамалаар ажиллах хүмүүсийн судалгааг орон нутгаас авчихсан байж байгаа. Тэр судалгааг үндэслээд сургалт зохион байгуулна. Тэгээд сертификат олгож, гэрчилгээ өгөх юм. Тэр орон нутгаас шилжиж ирсэн сонгогчийн хувьд бол нийслэлийн Иргэдийн хурлын сонгуульд санал өгөх эрхтэй гэдгийг бол Их Хурал дээр яриад санал хураагаад шийдчихсэн. Хуулинд бүр томъёолол оруулаад баталчихсан.

**Ц.Батбаяр:** -Үгүй ээ, энэ чинь хэзээ шийдчихэв ээ. Үгүй ээ, би тэрэн дээр байгаагүй. Яагаад энэ чинь байж болохгүй асуудал байхгүй юу.

**Ж.Сүхбаатар:** -За маргаад яахав. Тайван байна шүү, Батбаяр гишүүн ээ. Эргээд жаахан тайван байж байгаад.

**Ц.Батбаяр:** -Энэ асуудал биш энэ чинь яг санал авахтай бас холбоотой шүү дээ. Би одоо Баян-Өлгий аймгийн иргэдийн хуралд очоод санал өгөхөөр болчихоод байна шүү дээ. Тэр чинь болохгүй шүү дээ. Хуулинд заачихсан юм байгаа шүү дээ. Үндсэн хорооны иргэн гэдэг юу байгаа биз дээ.

**Ж.Сүхбаатар:** -Тэр бол тийм. Зөндөө ярьж байгаад бид хэд бас.

**Ц.Батбаяр:** -Энэ чинь тэгээд. Ингээд юм ярихаар солиороод унах юм хаашаа юм бэ.

**Ж.Сүхбаатар:** -Солиороод гэж энэ чинь юун солиороод гэж.

**Ц.Батбаяр:** -Энэ чинь бодит амьдрал дээр байгаа юмыг би асуугаад байна шүү дээ.

**Ж.Сүхбаатар:** -Хуулиар тэгж.

**Ц.Батбаяр:** -Яахаараа Баян-Өлгийн аймгийн ч юм уу тэгээд Төв аймгийн хүн хүрч ирээд миний хотын иргэдийн хуралд санал өгдөг юм бэ.

**Ж.Сүхбаатар:** -Тэр хуулиар бид нар ярьж ярьж байгаад зөндөө.

**Ц.Батбаяр:** -Хууль зөрчсөн юмаа битгий хийгээд бай гэж би хэлээд байна шүү дээ.

**Ж.Сүхбаатар:** -Хууль зөрчсөн асуудал тогтоогдоогүй байхад хууль зөрчсөн гэж та үзэж болох ч гэсэн хууль зөрчигдөөгүй л байгаа шүү дээ.

**Ц.Батбаяр:** -Та нар ч яахав хуулийг еэвэнгийн хоёр тал гэдэг шиг яана л даа. Энэ чинь хөөе амьдралд. Мөнх-Оргил гишүүн. Тантай холбоотой шүү, та нийслэлээс сонгогдож байгаа шүү. Дэмжихгүй та чинь, одоо ийм юм ороод ирэхээр за за хэрэггүй хэрэггүй гээд. Би Сайханбилэг гишүүн би Баянзүрх дээр очоод орилно шүү.

**Ж.Сүхбаатар:** -За З.Энхболд гишүүн.

**З.Энхболд:** -Би сонгуулийн хорооныхноос юм асууя даа. 1900 хэдэн хэсгийн хороо байгаа юм. Нийт сонгогч нэг сая 900 мянга. Одоо насанд хүрсэн 18 наснаас дээш.

**Ж.Сүхбаатар:** -Бүх хүн сая 800 байгаа, сая 900 хүрэхгүй.

**З.Энхболд:** -За бүгдээрээ ирнэ гэж бодох юм бол нэг хэсгийн хороонд дунджаар мянган сонгогч оногдож байгаа. Тэгэхээр мянгуулаа бол ирэхгүй гэж байгаа юм тийм. Тэгэхээр мянгаас бүр доошоогоо ингээд бараг бодитой 80 хувиар тооцохоор нэг 800, 700 болох гээд байгаа юм.

Тэгэхээр бол сонгуулийн хуулийн ажлын хэсэг дээр юу гэж ярьсан гэхээр хотод 3 мянгатай байдаг хэсгийн хороодод оочер үүсч магадгүй учраас бүртгэлийн компьютерийн тоог нэмье гэсэн. Бүртгэлийн компьютер нэг, хоёр, гурав ч байж болно. Санал тоолдог машин нь бас олон байж болно.

Хөдөө цөөхөн хүнтэй газар бол нэг бүртгэлийн компьютер, нэг санал тоолдог машин байя гэж ингэж явж байгаа тиймээ. Тэгж явж байгаа биз дээ тиймээ. 1-ээс олон. Тэгэхээр нэгээс олон бүртгэлийн компьютертай газар бол тэр тоогоор хурууны хээ шалгагч байна. Тэр тоогоор бүртгэлийн ажилтан байна тийм үү.

Тэгэхээр бол та нар санал тоолох машин болон бүртгэлийнхнийгээ нэг ком гэж нэрлээд байгаа шүү дээ. 3 бүртгэлийн компьютер байвал 3 санал тоолдог машин байх нь байна шүү дээ. Одоо хотын томуудад.

**Н.Лувсанжав:** -Үгүй ийм байгаа. Санал тоолох машины хувьд 2500 ширхэг ирнэ шүү дээ. Бүртгэлийн машин нь бүртгэл дээрээ хүмүүс илүү уддаг байхгүй юу. Тэр машин чинь бол өөрөө 2 секундын дотор хуудсаа татаад аваад явчихна.

**З.Энхболд:** -Бүртгэлийн компьютер бол 2 мянгаасаа илүү.

**Н.Лувсанжав:** -Тийм учраас бүртгэлийнх бол 2900 гаруй захисан байгаа. Санал тоолох машины хувьд бол 1500 хүртэл нэг, тэрнээс дээшээ 2 юм уу 3 байхаар бид нар тооцож байгаа.

**З.Энхболд:** -Яг нэг нэгийн харьцаатай байхгүй бүртгэл нь олон, машин нь 2500 л байх юм байна шүү дээ.

**Н.Лувсанжав:** -Тийм тийм.

**З.Энхболд:** -Тэгэхээр 2900 бүртгэлийн ажилтан хэрэг болж байна шүү дээ та нарт.

**Н.Лувсанжав:** -Одоо тэгэх л болох байх.

**З.Энхболд:** -Тэгэх гээд байна тиймээ. Тэгэхээр бол хуучин ярьж байснаараа мянга орчмыг нь Улсын бүртгэлийн газар өгөөд, ахиад 1900 орчмыг нь Тагнуулын ерөнхий газрын зөвшөөрсөн төрийн албан хаагчдаар энэ ажлыг хийлгэх гээд байна шүү дээ. Одоо би энийг баталчихвал энэнээс цааш тийм тэгж ажил явна гэж ойлгож байна зөв үү.

Энэ тогтоолыг орж ирснээр нь ямар нэгэн өөрчлөлгүй баталлаа гэхэд цаашаа явах процесс чинь саяын миний ярьсан шиг болох уу.

**Н.Лувсанжав:** -Одоо яг энэ тооны бүртгэлийн ажилтан ажиллах байх. Энийг бол бүртгэлийн байгууллага хүмүүсээ тодорхойлох байх. Энэ хүмүүс бүгдээрээ тагнуулын газрын нууцын баталгааг л авсан байх ёстой.

**З.Энхболд:** -Гар, хөлийн үсгээ зурна.

**Н.Лувсанжав:** -Тийм, баталгаа гаргасан хүмүүс л байх юм.

**З.Энхболд:** -Сургалтанд суунаа л гэсэн үг шүү дээ. Тэр хүний мэдээлэлтэй яаж харьцах вэ.

**Н.Лувсанжав:** -Тагнуулын газар бас тэр хүмүүсээ судлаад бас яах байлгүй дээ.

**З.Энхболд:** -Тэр нь болно, болохгүй гэж хэлэх юм байна шүү дээ.

**Н.Лувсанжав:** -Тийм, тэгэх байх.

**З.Энхболд:** -Хоёрдугаар асуудал. Одоо нэг хүнийг бүртгэлийн нэг компьютерт бичих нь өөрөө их чухал болж байна шүү дээ. Нэг хүн нэрсийн жагсаалтан дээр зөвхөн нэг л удаа бичигдэх нь одоо бүх юмны чинь үндэс шүү дээ. Энэ олон бичигдэх юм бол нөгөө Эрүүгийн хууль руу явж орно шүү дээ. Мэдсээр байж давтан санал өгдөг гэдэг. Шинэ хууль батлагдсан шүү дээ. Тэгээд бүртгэлдээ байна уу, сонгуулийн хороондоо байна уу, нэг хүнийг олон бичсэн байх юм бол нэг хүнийг олон санал өгөх боломжийг хангасан гэдгээр бас явчих гээд байгаа шүү дээ.

Тэгэхээр бол нөгөө том баазаа задалж, 2900 дахин хуваахдаа, 2900 хүний нэг нь нэг компьютер дээр байх нь байна шүү дээ. Багийн төвд бол цөөхөн, нийслэлд бол хамгийн олон байх нь байна шүү дээ. Нөгөө нэг компьютерт байх нэрсийн жагсаалт, хурууны хээ чинь харилцан адилгүй байх нь байна шүү дээ. Нөгөө хэсгийн хорооныхоо тооноос хамаараад.

Тэгэхээр тэр хуваагдахын өмнөх болон хуваагдсаны дараах нэг хүн зөвхөн нэг удаа байна гэдэг бол одоо хурууны хээнээс дутахгүй бас том зарчим байгаа шүү дээ. Тэрийг яг яаж хийх гэж байна. Бүртгэл байна, Сонгуулийн хороо хоёр байна. Хоёулаа яаж ойлгож байна тэрийг.

**Н.Лувсанжав:** -Угаасаа ийм л дээ. Сонгогчдын нэрийн жагсаалт ямар ч давхардалгүй, бодитой байх асуудлыг бүртгэлийн байгууллага хариуцаад, хэсгээр нь тодорхойлоод, сонгуулийн байгууллагуудад өгчихөж байгаа. Хэсэг дээр байгаа тэр компьютерүүдэд бол хэсгийн нэрийн жагсаалтад орсон хүн л бичигдэнэ шүү дээ. Нэг л нэрийн жагсаалт байж тэр хэсгийн сонгууль явагдана шүү дээ.

Тийм учраас тэрэн дээр бол компьютер компьютер дээр нь хэдэн хүн орох юм гэж нэрийн жагсаалтыг сэглэхгүй. Нэрийн жагсаалтын мэдээлэл бол бүхэлдээ аль аль тухайн хэсэгт ашиглаж байгаа хоёр компьютер бол хоёуланд нь орно шүү дээ. Тэр нэрийн жагсаалттай л тулгана. Хэсгийн нэрийн жагсаалттай тулгана.

**З.Энхболд:** -Тэгвэл 2900 компьютер дотор 1900 янзын дата фэйс байна гэсэн үг үү. Нэг хэсэг дотор байгаа компьютер бол адилхан байх нь байна шүү дээ.

**Н.Лувсанжав:** -Тийм, нэг хэсгийг бол тэгж сэглэхгүй, юу яахгүй. Хэсгийн албан ёсны.

**З.Энхболд:** -Тэгвэл хэсгийн хороогоор хуваагдсан нэрсийн жагсаалтан дотор нэг хүн хоёр удаа бичигдэхгүй шүү дээ. Нэг хүнийг хоёр хэсэг дээр зэрэг бичиж болохгүй. Энэ бол одоо үндсийн үндэс шүү дээ. Бүртгэлийнхэн ойлгож байгаа биз дээ.

**Ж.Сүхбаатар:** -Амарсанаа дарга. Манай Энхболд гишүүний юман дээр анхааралтай хариулахгүй бол дараа нь хурал дээр би тэгээд хэлчихсэн байсан, тэгж ойлгоно шүү гээд явчихдаг юм шүү. Тийм учраас.

**Л.Амарсанаа:** -Санаа зовох юм байхгүй шүү дээ тийм. Яахав зүгээр энэ хавар, хавар чинь улс төр хийхдээ намайг тэнд очсоноор будилуулах гэж байгаа. Тэрний одоо ар тал дээр нь МАН байгаа гэж хаваржин л улс төр хийлээ. Тэгэхээр улс төр хийгээд ч байх юм байхгүй болов уу гэж бодож байна. Хардаж сэрдээд ч байх юм болоогүй гэж бодож байна. Бид бүхэн буруу хийгээд, таны хэлж байгаагаар одоо эрүүгийн хариуцлага хүлээх тийм үндэслэл огт гарахгүй.

Яагаад би итгэлтэй хэлж байна вэ гэхээр зэрэг би та бүхэнд дахиад нэг хоёр тоо хэлээд орхиё. Сая бид нар 5 сарын 3-ны өдөр санал хураахаас 55-аас доошгүй хоногийн өмнө сонгогчдын нэрийн жагсаалтыг цаасаар болон цахим хэлбэрээр үйлдэж, Сонгуулийн ерөнхий хороонд бүртгэлийн асуудал хариуцсан байгууллага хүлээлгэж өгнөө гэсэн их тодорхой заалт байгаа. Бид нар 5 сарын 3-ны өдөр хүлээлгэж өгсөн. Улсын хэмжээгээр 26 тойрог 1908 хэсгийн хороогоор хүлээлгэж өгсөн. 1908 хэсгийн хороогоор.

Энхболд гишүүн асууж байна болгоомжилж. Одоо нэг сонгогч 1908 хэсгийн хорооны аль нэг хоёр хэсгийн хороон дээр нь юм уу магадгүй гурван хэсгийн хороон дээр нь давхардаад бичигдчихсэн байх вий. Байвал та нар хариуцлага хүлээнэ шүү гэж. Бид нар хариуцлага хүлээнэ. Гэхдээ ийм тохиолдол огт гарахгүй. Яагаад гэвэл энийг бид бүхэн 1839 мянга 984 сонгогчийг өгсөн. Энэ сая 839 мянга 984 сонгогчийг 1908 хэсгийн хороонд давхардаж орж уу гэдгийг тусгай программ зохиогоод, бүгдийг нь программаар шалгаж үзэж байгаа. Ямар ч давхардал байхгүй. Одоо очоод үзэж болно шүү дээ.

1908 хэсгийн хороогоор нь бид нар 1908 хавтас хийгээд хэсгийн хороо болгоноор нь. Цаасаар өгчихсөн байж байгаа. Дээр нь 26 тойргоор нь 1908 хэсгийн хороогоор нь дискэн дээр буулгаад өгчихсөн байж байгаа. Ямар ч энд бол тийм бульхай хийх, давхардах тийм тохиолдолд бол ерөөсөө гарахгүй. Энийг бол бүрэн дүүрэн итгэлтэй хэлнэ, хариуцлагатай хэлнэ.

**З.Энхболд:** -Тэрийг протоколд оруулъя.

**Ж.Сүхбаатар:** -Наадах чинь баталгаажуулж харин авч байна гэж болох шив. Асуулт дууслаа. Ганцхан юм гэхээр бүгд ганцхан юм гээд.

**Л.Амарсанаа:** -Түрүүн байна шүү дээ. Мөнх-Оргил гишүүний нэг асуусан асуулт нээлттэй үлдчихсэн. Тэрэнд хариулт өгөхгүй бол болохгүй нь.

**Ж.Сүхбаатар:** -Чуулган дээр асуух боломж бас байгаа Батбаяр гишүүн ээ, яг одоо бол.

**Л.Амарсанаа:** -Байнгын хорооны даргаа.

**Ж.Сүхбаатар:** -Энэ чинь бүгд тэгээд ганцхан асуулт.

**Л.Амарсанаа:** -Тэр түрүүн бас нэг нийтлэг мэдэж байгаа юм уу нэг ойлгоцтой баймаар нэг асуулт нээлттэй үлдчихсэн. Тэрэнд хариулж болох уу.

**Ж.Сүхбаатар:** -Ямар асуулт байсан.

**Л.Амарсанаа:** -Ингэсэн юм. Тэр нөгөө хурууны хээ нь танигдахгүй байвал, хурууны хээ нь танигдахгүй байгаа сонгогчийг санал өгөх эрхээр яаж хангах вэ. Яг одоо 6 сарын 28-ны өдөр гэсэн ийм асуулт тавигдаад хариулагдаагүй.

**Ж.Сүхбаатар:** -Яг үнэн. Тийм.

**Л.Амарсанаа:** -Тэгэхээр бид нар зүгээр одоо албан ёсоор журмандаа бол ороод гарч ирээгүй байна. Гэхдээ бид нар ийм хувилбар бодож байгаа юм. Хурууны хээгээ уншуулаад иргэн Амарсанаа орж ирээд, хурууны хээг уншуулсан, танигдахгүй байна.

Тэгвэл бид нар регистрийн дугаарыг нь хийхэд тэр хүний ургийнх нь овог, эцэг эхийнх нь нэр, өөрийнх нь нэр, иргэний үнэмлэхний дугаар, хаяг эд нар нь, тэгээд анх нөгөө шинэчилсэн бүртгэлд орсон зураг нь хэмжээгээрээ, дахиж нааш нь татаад 9х12-ынхоор томорсон зураг одоо бүх мэдээлэл нь компьютер дээр гарч ирнээ. Тэрийг нь үндэслээд саналыг нь иргэний үнэмлэх нь мөн байнаа гээд өгүүлье гэсэн бодолтой байгаа.

**Ж.Сүхбаатар:** -Тэгэхээр асуулт асууж дууслаа. Санал хэлэх гишүүд. Сайханбилэг, Батбаяр.

**Ч.Сайханбилэг:** -Минийх жижигхэн. Би саналаасаа өмнө ганцхан юм түрүүн асуух гэж байгаад мартсан байна лээ. Амарсанаа даргаа. Одоо нөгөө нас барсан хүнийг иргэний үнэмлэхнийх нь яг булангий нь хайчилж байна уу, эсвэл цоолж байна уу.

**Ж.Сүхбаатар:** -Хайчилж байгаа биз дээ тэрийг чинь. Наранцэцэг яах уу.

**Ч.Сайханбилэг:** -Хэн нь мэдэж байна.

**Ж.Сүхбаатар:** -Наранцэцэгээ чи хариул.

**Ч.Сайханбилэг:** -Яагаад гэвэл гишүүдийн дунд хоёр янзын ойлголт яваад байна л даа. Зарим нь.

**Ж.Сүхбаатар:** -Улсын бүртгэлийн ерөнхий газрын хэлтсийн дарга Наранцэцэг.

**Ч.Сайханбилэг:** -Засгийн газрын тогтоол нь болохоор.

**Ж.Сүхбаатар:** Наранцэцэг юм хум яриад байсан шүү дээ зурагтаар.

**Л.Амарсанаа:** -Энэ сууж байгаа эмэгтэй бол манай Иргэний бүртгэл мэдээллийн хэлтсийн дарга тийм. Тэгээд одоо ингээд бурхандаа буцаад явсан хүний иргэний үнэмлэхний баруун дээд өнцгийг нь албан ёсоор хайчилж байгаа. Баруун дээд өнцгийг нь.

**Ж.Сүхбаатар:** -Их баярлалаа. Одоо үгээ хэлнэ шүү, асуулт байхгүй.

**Ч.Сайханбилэг:** -Би болчихсон. Зүгээр журман дээр яахав саяны Амарсанаа даргын хэлдгээр явж байвал тэгээд яг хүн нь тодорхой болж байвал бас болж байна л даа. Би болохоор зэрэг хэрвээ хурууны хээ нь танигдахгүй байгаа нөхцөлд зүгээр хүмүүсээс тийм саналууд ирээд байгаа.

Яагаад гэхээр зэрэг яг мөнгөтэй холбоотой бичиг баримт учраас нөгөө Эх орны хувь хишиг өгдөг нөгөө дэвтэр байгаа шүү дээ сар болгон 21 мянган төгрөгөө авч байгаа. Хурууны хээ нь зөрж байгаа тийм хүмүүсийг болохоор тэр дэвтрийг нь үзээд явчихвал тэр дэвтэр нь нөгөө мөнгө өгдөг болохоор давхардал энээ тэрээ юм байхгүй, бараг хүн болгон авчихсан байдаг гэсэн тийм юм яриад байгаа.

Тийм нэмэлт биеийн байцаалт маягаар. Тэр хүний хурууны хээ нь өөрөө мөн байгаад байтал таньдаггүй, тэгсэн мөртлөө иргэнийхээ үнэмлэхтэй бүх юм нь байгаад байдаг. Тэгвэл тийм хүн дээр нэмэлтээр тэр мөнгөнийх нь дэвтрийг нь шалгаад орчихдог. Саяны хэлдгээр бол болноо гээд ингээд үзээд яаж байвал бас эргээд яахав. Тийм учраас нөгөө журман дээр л иймэрхүү зүйлүүдийг анхаарч үзээч ээ гэдэг ийм санал байна.

**Ж.Сүхбаатар:** -Саналаа хэлж байгаа юм. Н.Батбаяр гишүүн.

**Н.Батбаяр:** -Өчигдөр нийслэлийн сонгуулийн санхүүжилтийн асуудал яригдсан л даа. Тэгээд тэрэн дээр Улаанбаатарт бол нийслэлийн сонгууль, Их Хурлын сонгууль нэг дор явагдана, нэг байранд явагдана. Тэгээд Улаанбаатарт явагдах сонгуулийн байруудад видео камер байршуулъя. Тэгээд тэрийгээ неттэй холбогдох асуудал яригдаад 100 сая төгрөгний хөрөнгө оруулалт тавигдсан байгаа.

Тэгээд энийг Байнгын хороон дээр яригдахдаа энэ мөнгийг хангалттай гэж үзсэн гэж сонссон. Энийг би тэгээд лавлаа Даш маягаар хангалттай юу, баталгаатай юу гэдгийг бас нэг лавлачихъя гэж бодож байгаа юм нэгд.

Хоёрдугаарт, гадаадад хүмүүс саналаа өгөх гэж байна шүү дээ. Тэр улсууд чинь болохоор ерөөсөө одоо Франц улс гэх юм бол ганцхан Фарист л юутай юм байна. Санал авах байртай тийм үү. Яагаад гэвэл тэнд нь төрийн албан хаагч тэнд л өөр газар байхгүй байгаа байхгүй юу даа. Сонгуулийн хэсгийн хороо зөвхөн төрийн албан хаагчийг хийсэн учраас өөр газар оруулах боломжгүй юм байна.

Тэгэхээр Парист гэхээр чинь Францын нутаг болгоноос хүмүүс тийшээ очиж чадахгүй. Гэтэл манайхан журмаа гаргахдаа болохоор сонгууль өгөхийн тулд 2 удаа очоод гээд журам гарчихсан гэж хэлж байгаа байхгүй юу.

Тэгэхээр бүртгүүлэх ёстой, дараа нь саналаа өгөхөөр ирэх ёстой юм гэж. Тэгэхээр чинь ингэхээр чинь тэр гадаадад байгаа хүмүүс чинь саналаа өгч чадах уу, үгүй юу гэж. Тэгээд энэ чинь хоёр удаа ирэх нь нэг удаа ирүүлэх, саналаа өгөхдөө ирэх гэдгээр зохицуулж яагаад болоогүй юм бэ гэдэг нэг асуудал байна.

Хоёрдугаарт гэх юм бол Франц даяараа ганцхан газар санал авахад нийт сонгогчдын чинь бол харьцангуй бага хувь ирэх байх. 10, 20 хувь ч гэдэг юм уу тийм үү. Улс болгон өөр өөр байдаг.

**Ж.Сүхбаатар:** -За гүйцээчих.

**Н.Батбаяр:** -Тэгэхээр яг тухайн хэсэг дээр биччихсэн хүн амынх нь, санал өгөх ёстой хүмүүсийн тоонд ирсэн улсуудынх нь тоо нь 50-иас дээш хувьд хүрэхгүй ч гэдэг юм уу тэгээд одоо.

**Ж.Сүхбаатар:** -Үгүй, тийм юм байхгүй.

**Н.Батбаяр:** -Тийм асуудал сонгууль хүчингүй гэсэн асуудал гарах уу, үгүй юу гэж лавлаа Даш маягаар асууж байна. Баярлалаа.

**Ж.Сүхбаатар:** -Үгүй энэ чинь асуулт юу яахгүй л байгаа даа. За Содномцэрэн дарга хариулчих юм уу, яах юм Лувсанжав дарга яах юм уу, сая сонссоноос. Гадаадад байгаа чинь сонгуулийн нэг хэсгүүд болж хувирах юм уу. Тэгээд тэрний чинь хувь процентын асуудал босч ирэх юм уу гэсэн нэг юм асуугаад байна л даа. Тэнд бол тийм процент байхгүй тийм.

**Н.Лувсанжав:** -Ер нь бол энэ журмыг чинь батлахын тулд бид бас гадаад оронд байгаа иргэдийнхээ саналыг яаж авдаг юм гэж бусад улсуудын нэлээн олон туршлага үзсэн. Энд бол зайлшгүй бас нэг нийтлэг ажиглагдаж байгаа зүйл бол тухайн иргэн биечлэн сонгогчдын нэрийн жагсаалтад бүртгүүлдэг тэр зохицуулалт маш нийтлэг байдаг юм байна лээ. Биечлэн бүртгүүлнэ.

Яг одоо санал өгөх өдрөө бүртгэгдээгүй хүн бол иргэний шинэчилсэн бүртгэл дээр ч бүртгэгдээд, нэрийн жагсаалтдаа ч бүртгэгдээд орчих боломж нь бас нээлттэй байгаа юм.

Өмнө нь нөгөө нэг өөрөө ирж бүртгүүлээгүй, хүрч ирэхээрээ зэрэг иргэний бүртгэлд бүртгүүлээд.

**Ж.Сүхбаатар:** -За ойлголоо. Түрүүн асуулт асуучихсан. Тэр чинь нийслэлийнх шүү дээ.

**Н.Лувсанжав:** -Тэр бол нийслэлийнх.

**Н.Батбаяр:** -Хамаатай, яагаад гэвэл энэ бол сонгууль чинь нэг байранд явагдах байхгүй юу.

**Ж.Сүхбаатар:** -Тиймээ тийм. Харин нийслэлийнх нийлчихсэн шүү дээ.

**Н.Лувсанжав:** -Нийслэлийнх.

**Н.Батбаяр:** -Лувсанжав даргаа танд бас хамаатай шүү.

**Н.Лувсанжав:** -Та одоо биднээс судалгаа аваад, би энэ асуудлыг шийдвэрлэнэ гээд авсан шүү дээ.

**Ж.Сүхбаатар:** -Одоо тэр нийслэлд байгаа харин тийм хувиараа танилцуулчих за юу. Өөрт нь танилцуулчих.

**Н.Лувсанжав:** -Ер нь бол нийслэлийн төсөв дээр 100 сая төгрөг.

**Ж.Сүхбаатар:** -Харин тэгэхээр 100 сая тавьчихсан, өмнө нь танай ерөнхий төсөв дээр 50 хэсгийн хороонд хийх нэг камерын мөнгө байгаа шүү дээ.

**Н.Лувсанжав:** -Тийм.

**Ж.Сүхбаатар:** -Харин тэрийгээ бол тэр өөр аймгийн төв рүү нь шилжүүлэх байдаг юм уу тийм юм бол хийж болно шүү дээ. Тэрийг бол анзаарчих хэрэгтэй. Тэрнээс Улаанбаатарын юмыг бол бид нар тусгайлаад.

**Н.Лувсанжав:** -Хоёрын хооронд тийм юм болчихно л доо.

**Ж.Сүхбаатар:** -Хоёрын хооронд гээд байх юм байхгүй л дээ тэр чинь бас нэг Дархан, Эрдэнэт гээд төв суурин газруудад бол байж болно шүү дээ.

**Н.Лувсанжав:** -Яах вэ, тийм зохион байгуулалтыг бид ярьж болох байх.

**Ж.Сүхбаатар:** -Үгүй ээ, Улаанбаатарын юмыг бол нийслэлүүд дээр тусад нь хийчихсэн байхгүй юу. Тэгэхээр тэр ерөнхий төсөв дээр нь байгаа юм. Яахав тэр яахав. Тэрийг бодно биз тиймээ.

З.Энхболд гишүүн.

**Н.Лувсанжав:** -Сүхбаатар даргаа, нэг би түрүүн жаахан алдаатай хариулт хэлчих шиг боллоо. Гадаадад санал өгөх гадаадын иргэдийн чинь бүртгэлийг сонгогчийн бүртгэлийг улсын хэмжээнд чинь манайх одоо 7, 10 хоногийн өмнө өргөдөл аваад тэгээд нэрийн жагсаалт хөдөлгөөнгүй болж байгаа шүү дээ.

Тэгэхээр зэрэг бас нэг тодорхой хоногийн өмнө хөдөлгөөнгүй болж байгаа нэрийн жагсаалт. Хөдөлгөөнгүй болж байж юу өгнө. Тэрнээс өмнө одоо шинэчилсэн бүртгэлдээ ороогүй ч юм уу иргэд очоод бүртгүүлээд, жагсаалтандаа орох нь нээлттэй байгаа юм.

**Ж.Сүхбаатар:** -Гишүүд асуулт асууж үг хэлж дууслаа. Одоо тэгэхээр Сонгуулийн ерөнхий хорооны оруулсан саналын ийм тогтоолын төсөл байгаа. Энэ бол яг бас 2 заалт нь бол болж байна. Би зарим нэг өөрчлөлт хийгээд, та бүхэнд санал болгож оруулаад ингээд энэ тогтоолын төслийг хэлэлцэхийг дэмжье гэсэн маягаар санал хураалт дараа нь явуулъя.

Тэгэхээр ингэе гэж. Сонсож байгаарай. Улсын Их Хурлын ээлжит сонгуульд Иргэний бүртгэл мэдээллийн улсын сангийн мэдээллийг ашиглах тухай. Монгол Улсын Их Хурлаас тогтоох нь:

1.Улсын Их Хурлын 2012 оны ээлжит сонгуульд Иргэний бүртгэл мэдээллийн улсын сангийн мэдээлэл болох иргэний биеийг нь давхцахгүй өгөгдөл /гарын хурууны хээ/-ыг ашиглаж, сонгогчийг таньж бүртгэх ажиллагааг Сонгуулийн ерөнхий хороотой хамтран зохион байгуулахыг Засгийн газар /С.Батболд/-т даалгасугай.

2.Улсын Их Хурлын сонгуулийг одоогийн, одоо хүчин төгөлдөр хэрэглэж байгаа иргэний үнэмлэхээр явуулах арга хэмжээ авахыг Засгийн газар /С.Батболд/, Сонгуулийн ерөнхий хороо /Н.Лувсанжав/-нд зөвшөөрсүгэй.

3.Энэ тогтоолыг 2010 оны тэгээд дугаар сарын төдний өдрөөс эхлэн дагаж мөрдөнө гэчихсэн. Энийг одоо батлагдсан өдрөөс гэж. Батлагдсан өдрөөс гэж л одоо хийх байх.

Яг Сонгуулийн ерөнхий хорооны өөрийнх нь оруулж ирсэн тогтоолын төслийг та хэд харах юм бол Улсын бүртгэлийн Амарсанаад гэчихсэн байгаа тиймээ. Тэгэхээр би энийг Сонгуулийн ерөнхий хороотой хамтран зохион байгуулах. Яагаад гэвэл шууд Сонгуулийн ерөнхий хороонд хуулин дээр нь юм нь байгаа учраас хамтран гээд ингээд найруулчихвал.

**Н.Лувсанжав:** -Сүхбаатар даргаа, энэ чинь хууль нь тийм байгаа. Иргэний бүртгэлийн итгэмжилсэн ажилтан ажиллана гэж нэгдүгээрт.

Хоёрдугаарт бол энэ техник хэрэгслийг ашиглаад, хурууны хээгээр таних ажиллагаа чинь нэг л хүн хийнэ шүү дээ. Хоёр хүн зэрэг хийнэ гэж байхгүй. Хуулинд бол цаасан нэрийн жагсаалттай, иргэний үнэмлэхний мэдээллийг тулгаж саналын хуудас өгөх асуудал нь хэсгийн хорооны ажил байгаа.

**Ж.Сүхбаатар:** -Яг үнэн. Би наадахыг чинь мэдэж байгаа учраас түрүүн Амарсанаа даргад хэлэх гэж байгаад, та хоёрыг байгаад хэлэх гэж байгаа нь хэсгийн хороондоо эдний бүртгэлийн байгууллагын ажилтан болон бусад санал болгосон хүмүүсийгээ оруулж ажиллуул аа. Тэр санал хураах байранд улсын бүртгэлийн байгууллага ч, сонгуулийн хэсгийн хороо ч тодорхой хэмжээгээр оролцож байгаа.

Тийм учраас би Сонгуулийн ерөнхий хороотой хамтран зохион байгуулахыг гэдэг нь Сонгуулийн ерөнхий хороо чинь сая манай гишүүд ойлгож байна гээд байна шүү дээ. Тэгэхээр хууль дунд нь хаяж байгаа юм бол байхгүй Содномцэрэн даргаа. Дунд нь хаяж байгаа юм байхгүй. Тэгж л энийг хийж байгаа. Засгийн газарт бүр даалгачихаж байгаа байхгүй юу.

Тэгэхээр Засгийн газар даалгасны дагуу та бүхэнтэй хамтран ажиллах ёстой.

Ингээд энэ тогтоолыг батлагдсан өдрөөс нь дагаж мөрдөнө гэсэн байдлаар найруулъя. Ингээд саяны энэ тогтоолын төслийн саналыг.

**Д.Баяндүүрэн:** -Наадах чинь бол асуудал өөрөөр яваад байна шүү дээ. Өөрөөр явж байна наадах чинь. Иргэний бүртгэлийн итгэмжлэгдсэн ажилтан гээд хүн байж байгаа. Энэ хүн чинь бол сонгогч мөн байна гэдгийг таньж өгөөд, хэсгийн хороо дотроо ороод ирэхээр нь зэрэг энэ сонгогчдоос саналын хуудсаа өгч, сонгогчдын нэрийн жагсаалттай тулгаад, саналын хуудсаа өгөх ийм хоёр өөр асуудал байхгүй юу.

**З.Энхболд:** -Иргэний бүртгэлийн итгэмжлэгдсэн ажилтан гэдэг чинь сонгуулийн хуулинд байгаа нэр томъёо шүү дээ.

**Д.Баяндүүрэн:** -Тийм, тэр чинь сонгуулийн байгууллагын гадна ажилладаг хүн байхгүй юу. Энэ хоёрыг чинь ингээд хоёулангий нь.

**З.Энхболд:** -Тэрийг хэсгийн хорооны бүрэлдэхүүнд оруулахгүй гээд бүр хуульчилчихсан байгаа шүү дээ.

**Ж.Сүхбаатар:** -Үгүй тэгээд хамтран зохион байгуулж байгаа.

**Н.Лувсанжав:** -Сонгуулийн ерөнхий хороо юун дээр нь хамтрах вэ, хэсгийн хороо бол өөрийнхөө цаасаар үйлдчихсэн тэр өөрт нь өгчихсөн байгаа нэрийн жагсаалтаа иргэний үнэмлэхтэйгээ тулгаад бас адилхан. Нөгөө нэг хурууны хээгээ таниад нэг.

**Ж.Сүхбаатар:** -Үгүй би тэгвэл Лувсанжав даргаа, танаас хамтрахгүй, ер нь зүгээр би ганц л юм асууя. Засгийн газрын энэ бүртгэлийн, сонгогчдын танд бүртгэж байгаа ажиллагаанд сонгуулийн байгууллага огт падгүй л гэж хэлэх гээд байгаа юм уу, хамтрахгүй гээд байгаа юм уу. Би хамтарна гэж хэлдэг нь тэр л.

**Н.Лувсанжав:** -Үгүй ээ, өөрөөр хэлбэл энэ тогтоолын чинь гол зорилго бол.

**Ж.Сүхбаатар:** -Та чинь сая журам гаргана гээ биз дээ хамтраад та нар.

**Н.Лувсанжав:** -Үгүй ээ, тэр журам гарна.

**Ж.Сүхбаатар:** -Тэрийг чинь би хэлээд байна шүү дээ. Хамтран журам гаргана гэж.

**Н.Лувсанжав:** -Тэр тогтоолын гол зорилго бол үнэнхүү гол зорилго нь энэ нууц мэдээллийн сантай чинь тагнуулын газрын тэр дүгнэлт саналын дагуу тэр нэр дурдсан тэр албан хаагч нь, ажилтан нь харьцаад, хурууны хээгээр таних ажиллагаагаа явуулаг ээ. Хурууны хээгээр таньсаны дараагаар бол хэсгийн хороо цаасан нэрийн жагсаалттайгаа тулгаад бас адилхан давхар хяналтаар ингээд явна. Энэ бол хамтрахгүй, хамтарна гэдэгтэй асуудал гол нь биш.

**Ж.Сүхбаатар:** -Үгүй ээ, харин тэгэхээр.

**Н.Лувсанжав:** -Гол нь энийг хэлж өгөө, эзнийг нь хэлж өгөөч ээ гэдэг асуудлаар Их Хурал тодорхой шийд өг гэдэг үүднээс энийг зааж өгч байгаа юм.

**Ж.Сүхбаатар:** -Одоо тэгээд Сонгуулийн ерөнхий хороотой хамтран зохион байгуулахыг Засгийн газарт чинь даалгалаа гээд байна шүү дээ. Засгийн газарт даалгачихаар Засгийн газар надад даалгаагүй, Сонгуулийн ерөнхий хороонд даалгачихлаа шүү дээ гээд ингээд явчих юм уу. Саяны энэ асуудал.

Би яг та нарын хэлээд байгааг чинь хэлээд байна шүү дээ. Сонгуулийн ерөнхий хороотой хамтарна гэхээр та нар тэр үгнээс нь зугатах гээд байх юм. Тэгээд энэ чинь Засгийн газар чинь өөрөө зохион байгуулахгүй, та нартай журам гаргаад, саяын хэлдгээр үйл ажиллагаагаа уялдуулаад л явна шүү дээ. Энийг л хэлээд байна. Тэгэхдээ энэ Улсын Их Хурлын тогтоол чинь Засгийн газарт даалгаад байна шүү дээ. Эзний нь заагаад.

**З.Энхболд:** -Ялгаа заагий нь ингэж гаргаж өгөхгүй бол би Лувсанжав даргын хэлэх гээд байгаа санааг ойлгож байна л даа. Хурууны хээгээр таниад, тэр хүнийг мөнгө гэдгийг нь батлах хүртэл бол бид оролцохгүй ээ. Тэр хүнийг мөн гэдгийг нь батлах хүртэл бид оролцохгүй ээ. Яагаад гэвэл тэр дата фейсттэй ажиллах эрх бид нарт байхгүй байнаа. Ганц сарын хугацаатай, хөлсний ажил хийж ирэх гэж байгаа. Дараа нь тараад явчихдаг ийм улсуудаар бол энийг хийлгэхгүй гээд байна шүү дээ.

Тэрнээс хойш гараад ирэхээр нь сая Амарсанаа даргын хэлдэг цаасан нэрсийн жагсаалтаа барьж байгаад чи энхболд мөн үү, за ороод ирсэн үү. Чиний хурууны хээгий чинь таниад чамайг таньчихсан байна. Чамд одоо саналын хуудас өгье гээд хуучин шигээ дугуйлаад сууя гэж байна шүү дээ.

**Ж.Сүхбаатар:** -Тэгэхээр та одоо яая гэж байна. Харин энэ тогтоолын төсөл заалтан дээр одоо ярья л даа.

**З.Энхболд:** -Би бол Батболдод өгдөг заалтаа ерөнхий болгоод, дээр нь бичээд, тэгээд Сонгуулийн ерөнхий хороонд сая Лувсанжав даргын ярьдагийг дахиад нэг үгээр бичээд ингэж дор нь биччихмээр байна. Одоо бол Тагнуулын ерөнхий газар, Улсын бүртгэлийн газар бүгдээрээ Засгийн газрын байгууллагууд байгаа. Хоорондоо ажиллаад, 2900 хүнээ олоод томилоод, шилээд, сонгоод, шалгаад ингээд бэлэн болгох ёстой байхгүй юу.

**Ж.Сүхбаатар:** -Үгүй одоо тэгэхээр заалтан дээр та дээр доор гээд байх юм. Тэр юу гэсэн үг вэ. Яг энэ саяны хэлж байгаагаар.

**З.Энхболд:** -Одоо төсөл дээр ингэж байна шүү дээ. Батболдод даалгасугай гэдэг чинь Амарсанаагийн дээр байх ёстой байхгүй юу. Улсын Их Хурал Амарсанаад биш Батболдод даалгаж байгаа.

**Ж.Сүхбаатар:** -Бишээ, харин Амарсанаагий чинь болиулаад бид нар бүртгэлийн агентлагийн даргад өнөөдөр бол энд Их Хурлаас тогтоолоор үүрэг өгөхгүй шүү дээ. Засгийн газарт өгч байж, Засгийн газар цаашаагаа явна шүү дээ.

**З.Энхболд:** -Тиймээ, би яг наадахыг чинь яриад байна.

**Ж.Сүхбаатар:** -Энийг би харин найруулаад түрүүн уншаад байна л даа.

**З.Энхболд:** -Тэрийгээ төсөл дээрээ л яриад байна.

**Ж.Сүхбаатар:** -Би төслийг чинь харин сая таныг сонсож байгаарай гээд уншсан байхгүй юу. Ингэсэн юм. Улсын Их Хурлын 2012 оны ээлжит сонгуульд Иргэний бүртгэл мэдээллийн улсын сангийн мэдээлэл болох иргэний биеийг нь давхцахгүй өгөгдөл гарын хурууны хээг ашиглаж сонгогчийг таньж бүртгэх ажиллагааг зохион байгуулахыг засгийн газар /С.Батболд/-т даалгасугай гэж.

Тэгэхээр би энд ингэж хэлчихээд Сонгуулийн ерөнхий хороотой хамтран зохион байгуулахыг гээд оруулсан. Сонгуулийн ерөнхий хороо бол Сонгуулийн ерөнхий хороотой хамтран гэдэг үг чинь эд нарыг одоо юу болгоод байнаа, ажлынх нь юманд нь одоо бас чөлөөлж байгаа юм шиг ингээд эзгүйдүүлээд байна гэсэн ийм маягийн юм тайлбарлаад байгаа байхгүй юу.

**З.Энхболд:** -За би тэгвэл хоёрдугаар вариант хэлээдэхье. Хамтран гэдгийгээ болиод одоо энэ дор байгаа Батболдод даалгасугай гэдгийгээ дээрээ малгай болгоод, тэгээд Улсын бүртгэлийн газар, Тагнуулын ерөнхий газар хоёрт нөгөө 2900 хүнээ шилж сонгож олж ажиллуулахыг тэгээд бүртгэлийнхээ юмныхаа хамт шийд гэж хэлээд, доор нь Улсын бүртгэлийн газрын таньж олсон хүнд хуульд заасны дагуу хаана сонгуулийн хэсгийн хорооны ажил эхлэх вэ, хаана бүртгэлийн ажил дуусах вэ гэдэг заагий нь энэ дээр гаргаж өгье.

**Ж.Сүхбаатар:** -Одоо тэгэхээр харин тэгээд заагийг гаргаж өгнө. Тэгвэл ингээд яая за юу.

**З.Энхболд:** -Тэгж л хүсээд байна шүү дээ.

**Ж.Сүхбаатар:** -Тэгээд одоо ингээд ойлгомжтой байх үүднээс ингэе.

**Л.Амарсанаа:** -Сүхбаатар даргаа.

**Ж.Сүхбаатар:** -Амарсанаа дарга.

**Л.Амарсанаа:** -Наадах чинь ийм шүү дээ. Энэ одоо хэрвээ юманд тодорхой хандаад, хариуцлагаа тодорхой хүлээе гэж байгаа бол хуулин дээр байгаа. Энэ хуулин дээр Лувсанжав дарга хэлж байна. Хуулин дээр иргэний бүртгэлийн байгууллага хариуцна гэж. Энэ хуулин дээр огт байхгүй шүү дээ. Хэдийн хэд дээр байгааг би Лувсанжав даргыг хэлээд одоо энэ Байнгын хорооны гишүүдийгээ хэлээд өгөөч гэж нэгдүгээрт хүсмээр байна.

Хоёрдугаарт, Сүхбаатар даргаа, итгэмжлэгдсэн ажилтан манайд байх нь энэ хуулиар олгогдсон. Энэ дээр ийм үг байгаа шүү дээ. 21.2 дээр хэсгийн хорооны дэргэд ажиллах иргэний бүртгэлийн байгууллагын итгэмжлэгдсэн ажилтан 3 хоногийн дотор сонголтын нэрийн жагсаалтанд өөрчлөлт оруулнаа гээд үүргийг нь маш тодорхой заагаад өгчихсөн байгаа. Энэнээс хойш манай үүрэг байхгүй.

Гэхдээ Сүхбаатар даргаа, нэгэнт ажлаа хамтарч явуулах үүднээс хоёуланд нь даалгаад өгчих л дөө. Тэгээд хамтраад хийнэ биз дээ.

Наад таны уншдаг томъёолол бол зөв байна шүү дээ. Тэрнээс манай итгэмжлэгдсэн ажилтны чинь үүргийг хугацаагаар нь, хийх ажлыг нь энэ хуулиар заагаад өгчихсөн байгаа шүү. Энэ Баяндүүрэн бас ярилаа. Хуулиар итгэмжлэгдсэн ажилтан хариуцна гэж. Тэр заалтыг нь та уншуулаад орхи л доо. Ингэж тодорхой хандахгүй бол ингээд ийм байдлаар хандаж асуудалд болохгүй шүү дээ.

**Ж.Сүхбаатар:** -Үгүй ээ, харин тэгэхээр би бол ингэж бодож байна л даа. Яг Сонгуулийн ерөнхий хорооны хэлдгээр Засгийн газарт гээд улсын бүртгэлийн байгууллагын даргад даалгана гэхээр хуулийн биелэлтийг Монгол Улсын Ерөнхий сайд хариуцдаг гээд ярьдаг чинь яг үнэн. Улсын Их Хурлын өмнө.

Тэгэхээр Улсын Их Хурал тогтоол гаргахдаа өөрийнхөө ярьдаг хамгийн дээд албан тушаалтныгаа зааж өгдөг нь угаасаа зарчим байхгүй юу нэгдүгээрт.

Хоёрдугаарт, саяны энэ асуудал дээр таньж бүртгэх гэж. Бүртгэх ажиллагаа ч биш юм байгаа юм. Таньж шалгах ажиллагаа байхгүй юу даа энэ чинь.

**Л.Амарсанаа:** -Үгүй тэр нь хуулин дээр байхгүй л дээ. Тэгэхээр байхгүй учраас тогтоолоор үүрэг өгчих, тэгээд бид нар хийе.

**Ж.Сүхбаатар:** -Харин тийм тэгэхээр сонгогчийг таньж бүртгэх гээд би хэлчихлээ. Таньж шалгах ч юм байна энэ чинь бүртгэх бас биш. Таньж шалгах ажиллагааг сонгуулийн ерөнхий хороотой хамтарна гэдэг нь бид Сонгуулийн ерөнхий хороотой хуульд зааснаас өөр үүрэг өгөөгүй. Яагаад гэвэл Сонгуулийн ерөнхий хороо даалгавар өгөөгүй байхгүй юу.

Сонгуулийн ерөнхий хороо яг сая хуульд заасан хэмжээгээрээ хэсгийн хороодынхоо юмыг оролцуулаад зогсчихно. Засгийн газрыг яг эд нарын хэлээд байгаа шиг шахаад, тэр цаад талаасаа тэрийг нь таньж шалгах ажиллагаагаа Сонгуулийн ерөнхий хороотойгоо яриад, уялдуулаад, юмаа хэлээ ойлголцоод ингээд Засгийн газар чи хариуцаад юмаа хий гэсэн агуулгаар яг та хэдийн орж байгаагаар ингээд тавьчихаж байгаа хэрэг шүү дээ энэ заалт чинь бол.

Тэгэхээр энэ дотор ингээд орохгүй ингээд тэгэхээр Засгийн газарт ингээд орхиод явчихаар тэгээд тэрнийх нь цаад залгаасыг нь хуулин дотор байгаа гэж хаяад байгаа байхгүй юу. Энэ чинь адилхан л хоёр талаас нь ярьж байгаа юм шүү дээ.

**Л.Амарсанаа:** -Орохгүй гээгүй шүү дээ. Нэгэнт тодорхой биш хуулинд заагаад тодорхой заагаагүй учраас хамтад нь даалгаад л үүрэг болгоод гаргачих л даа. Тэгээд хамтраад л хийнэ шүү дээ бид нар.

**Ж.Сүхбаатар:** -За ингэе. Ер нь хуулийн зарчим бол юу байдаг вэ гэхээр манай Байнгын хорооны зарчим бол саналын томъёоллоор явдаг. Би эхлээд ямар ч гэсэн өөрийнхөө саяны оруулдаг энэ хэлбэрийг ингэе. Түрүүний хэлдэг дээрээ таньж бүртгэх гэдгийг таньж шалгах гэдэг ажиллагааг Сонгуулийн ерөнхий хороотой хамтран зохион байгуулахыг Засгийн газар /С.Батболд/-т даалгасугай.

Тэгээд хоёрдугаарт нь Улсын Их Хурлын сонгуулийг одоо хүчин төгөлдөр хэрэглэж байгаа иргэний үнэмлэхээр явуулах арга хэмжээ авахыг Засгийн газарт, бас Сонгуулийн ерөнхий хороо /Н.Лувсанжав/-нд зөвшөөрсүгэй гэж. Яагаад гэвэл сонгуулийг иргэний үнэмлэхээр явуулна гэхээр бас одоо та хэд маань ойлгох ёстой шүү дээ. Яг хэсгийн хорооны юман дээр чинь саналын хуудсыг иргэний үнэмлэхтэй тулгаж явуулна гэхэд Засгийн газар тэрэн дээр чинь орохгүй шүү дээ жишээ нь.

Тэгэхээр Сонгуулийн ерөнхий хороонд зөвшөөрч байж цаашаа явах ёстой байхгүй юу. Тэгэхээр энэ зарчмын зөрүүтэй юугаар би санал хураалгая гэж бодож байна. Тэгээд энэ тогтоолыг батлагдсан өдрөөс эхлэн дагаж мөрдөнө гэсэн ийм маягаар найруулаад.

**Д.Баяндүүрэн:** -Сүхбаатар даргаа, наадах чинь ямар ч хуулийн үндэслэлгүй л юм яваад байна шүү.

**С.Ламбаа:** -Даргаа би нэг санал байна. Наад орж ирсэн юм чинь шал өөр болчихоод байна шүү дээ.

**Ж.Сүхбаатар:** -Тэгээд хуулийн үндэслэлгүй гээд байгаа нь тэгвэл та хэдийн өөрсдийн чинь энэ агентлагийн даргад тавьж байгаа энэ чинь хуулийн үндэслэлгүй байхгүй юу даа.

**С.Ламбаа:** -Би нэг санал хэлээдэхье. Сүхбаатар даргаа. Энэ та нарын маргаан. Би нэг санал хэлэх үү. Би ингэж бодоод байна шүү дээ.

**Ж.Сүхбаатар:** -Буруу юм руу түлхээд.

**С.Ламбаа:** -Буруу юм нь яах вэ. Энэ улсуудын чинь яг нөгөө хуулиар хязгаарлачихсан хугацаагий нь бол нэг нь бол Улсын Их Хурлын байгууллага шүү дээ. Нэг нь Засгийн газрын байгууллага. Хоёр байгууллага нь. Тийм учраас энэ улсуудын яриад байгаа чинь үндэслэл байна шүү дээ. Батболд Ерөнхий сайдад даалгаж байгаа хэсэг нь бол Засгийн газар талынхад нь даалгаж өгчихөөд, Их Хурал бол өөрөө тэрнээс хойшхийн үйл ажиллагаагаа чи хариуц гэж одоо тэр Лувсанжавт даалгаж өгөх ёстой шүү дээ. Их Хурлын байгууллага шүү дээ Сонгуулийн ерөнхий хороо чинь.

**Ж.Сүхбаатар:** -Би харин таны хэлснээр чинь шууд.

**С.Ламбаа:** -Харин та цөмийг нь нийлүүлээд Батболд Ерөнхий сайд дээр тавьчихаад байгаа учраас болохгүй байна гээд байна.

**Ж.Сүхбаатар:** -Яг үнэн. Та их зөв ойлгож байна. Яагаад нийлүүлж хэлсэн юм бэ гэхээр Сонгуулийн ерөнхий хороонд Улсын Их Хурал даалгаж болдог таны тэр Улсын Их Хурлын ажлаа тайлагнадаг байгууллага бас биш. Зүгээр энийг чинь томилж байгаа болохоос биш тэр одоо Төрийн албаны зөвлөл аудитын байгууллага биш байхгүй юу.

Тийм учраас би сая хэлээд байгаа нь хуулиар тэртэй тэргүй сонгуулийн хорооны үүрэг даалгавар өгөгдчихсөн байгаа байхгүй юу. Тэгэхээр тэр Сонгуулийн ерөнхий хороонд би үүрэг өгч болохгүй. Манай Улсын Их Хурал. Тэгэхээр Засгийн газарт үүрэг өгөхдөө энэ ажлаа явуулахдаа тэр Сонгуулийн хороотойгоо хамтарч зохион байгуулаад ажлаа хий гэдэг юм уу даалгавар өгч байгаа байхгүй юу. Тэгэхгүй бол таныхыг тусад нь салгаад, Сонгуулийн ерөнхий хороонд даалгавар өгье гэхээр энэ чинь бас тогтоолынх нь юм нь хуулийнхаа зарчимтай зөрчилдөөд явчихна.

**С.Ламбаа:** -Би яриад байна шүү дээ. Манайх бол хуулиар заагдсан хугацааныхаа ажлыг хийгээд л дуусчих ёстой.

**Ж.Сүхбаатар:** -Би энд сонгуулийн ерөнхий хороонд.

**С.Ламбаа:** -Тэгж хэлээд байгаа биз дээ.

**Ж.Сүхбаатар:** -Сонгуулийн ерөнхий хороонд үүрэг өгөөгүй байхгүй юу Баяндүүрэн даргаа. Хамтран зохион байгуул гэдэг нь Сонгуулийн ерөнхий хороонд үүрэг өгөөгүй байхгүй юу даа. Засгийн газрыг Сонгуулийн ерөнхий хороотой тэр хуульд заасан эрх хэмжээний хүрээнд ажилладаг байгууллагатай юмаа яриад, ажлаа хий л гэж байгаа байхгүй юу даа.

**Д.Баяндүүрэн:** -Энэ чинь хоёр өөр төрлийн л процесс яваад байна л даа. Энэ процессоо нэг эзэнтэй болгоод өгчихөө л гээд хэлж байгаа юм.

**Ж.Сүхбаатар:** -Харин тэгээд энэ чинь монгол хэлээр л энэ чинь уншигдахад ойлгогдохгүй юу. Засгийн газарт би даалгаад байна шүү дээ.

**Н.Лувсанжав:** -Сүхбаатар даргаа, би нэг томъёолол хэлэх үү. Энэ манай орж ирсэн нэгдүгээр заалт байна тиймээ. Одоо энэ бүртгэх ажиллагааг гарын хурууны хээг таньж шалгах гэдэг юм уу, бүртгэх гэнэ үү та сая нэг редакц хийх шиг боллоо.

**Ж.Сүхбаатар:** -Бүртгэх гэж биш л дээ энэ чинь.

**Н.Лувсанжав:** -Тийм, санал өгөхөөр ирж байгаа сонгогчоо бас бүртгэж байгаа юм л даа энэ чинь. Тэгэхээр таньж шалгах ажиллагааг зохион байгуулахыг Улсын бүртгэлийн ерөнхий газарт үүрэг болгоё. Цаасан хэлбэрээр үйлдсэн нэрийн жагсаалттай иргэний үнэмлэхийг тулгаж саналын хуудас өгөх ажиллагааг сонгуулийн хэсгийн хороод, сонгуулийн ажиллагааг зохион байгуулахыг Сонгуулийн ерөнхий хороонд үүрэг болгоё. Тэгээд заагий нь хэлээд өгчихвөл сайн байна л даа.

**Л.Амарсанаа:** -Нэг санал хэлэхгүй бол болохгүй нь ээ. Сүхбаатар даргаа.

**Н.Лувсанжав:** -Адилхан л хамтарч байгаа байхгүй юу. Нэг процессыг цахим маягаар нэг хийгээд, дараа нь дахиад цаасан дээр ахиад нягталж байгаа байхгүй юу.

**Ж.Сүхбаатар:** -Уг нь миний хэлж байгаа томъёолол яг та хэдийн юмыг хэлэхээр энд л эмзэглээд байх юм. Тэгвэл та бичээд өг дөө одоо тэгвэл.

**Л.Амарсанаа:** -За бичиж өгье. Тэгэхээр.

**Ж.Сүхбаатар:** -Тэгэхдээ Засгийн газрын агентлагийг даалгаж болохгүй шүү дээ. Улсын Их Хурлын өмнө энэ Амарсанаа гэдэг хүн чинь бид нарын өмнө хариуцлага хүлээхгүй угаасаа. Тэгэхээр энэ Улсын Их Хурлын тогтоол дээр үндсэн хуулийн зарчмаараа ч энд ирсэн бүртгэлийн байгууллагыг зааж өгөхгүй шүү дээ энэ чинь.

**Ч.Сайханбилэг:** -Сүхбаатар даргаа, энэ дээр нэг санал. Одоо энэ Их Хурлын гарах гээд айгаа тогтоол чинь яг ямар харилцааг зохицуулах гээд байгаа юм бэ. Энийгээ гол юм нь энд шүү дээ.

**Ж.Сүхбаатар:** -Харин тийм.

**Ч.Сайханбилэг:** -Хурууны хээ өгөх ажлыгаа яг албажуулах гээд энийгээ зохицуулах гэж байвал одоо энэ орж ирсэн Сонгуулийн ерөнхий хорооны энэ тогтоолын төслийг бид нар батлах хэрэгтэй. Сонгуулийнхаа процессыг их ойлгомжтой болгох гээд хаана нь, хэн хэн нь хариуцуулах гээд байгаа юм бэ гэвэл өөр тогтоолын төсөл гаргаж ирнэ шүү дээ. Одоо би бол орж ирж байгаа энэ Их Хурлын тогтоолын төсөл чинь ерөөсөө гол юм нь ерөөсөө энэ гарын хурууны хээг ашиглах, сонгогчийг таньж бүртгэх ажиллагаа зохион байгуулахыг л гол нь даалгах гээд байна шүү дээ.

Энэ юмыгаа эхлээд тогтоол болгоод гаргачихъя. Тэрэн дээр шууд агентлагт үүрэг өгөх гээд байна гэвэл Засгийн газар /Ерөнхий сайд/-д л үүрэг өг. Засгийн газар өөрөө тэр Амарсанаадаа өгнө үү, хэндээ өгнө үү тэр чинь өөрөө Засгийн газрын ажил нь байхгүй юу. Ерөнхий сайдад даалгавар өгөөд л болоо шүү дээ бид нар. Одоо тэрийг хэн хэн гэж заах юм. Энэ чинь ямар. Гол хийх гэж байгаа санаагаа битгий март л даа ингээд. Бид нар аягүй ухаантай юм ярьж явж байснаа сүүлдээ энэ чинь ямар тогтоол, таны одоо ямар эмзэг юм бэ.

**Ж.Сүхбаатар:** -За тэгвэл ухаалаг нь яахав. Би одоо зүгээр миний хэлсэн, би протоколд энийг зориуд үлдээж байгаа юм. Тэгээд яг энэ Сонгуулийн ерөнхий хорооны оруулж ирж байгаа дутагдалтай тогтоолын төсөл орж ирсэн. Сая одоо энэ манай улсуудын яриад байгаа юм бол уг нь би яг тэр агуулгыг нь найруулаад сая хэлчихэж байгаа байхгүй юу. Тэгэхээр одоо зүгээр цаасаар өгчих, тэгээд Сонгуулийн ерөнхий хорооны шууд энэ тогтоолын төсөл дээр нь саналаа хураачихъя тэгвэл.

Би ямар ч гэсэн анхааруулах юмаа л хэллээ.

**Н.Ганбямба:** -Тэр бүртгэлийн газрын даргыг сонсчихооч дээ адилхан.

**З.Энхболд:** -Бүртгэлийн газрын даргаа Ерөнхий сайдаар л сольчих тэгээд л болоо.

**Ч.Сайханбилэг:** -Тийм тэгээд л болоо. Тэгээд энэ орж ирсэн юмаа л баталъя. Бид нар одоо бүр зөндөө юм ярьж байснаа бүр өөр юм зохицуулах гээд харайгаад уналаа тийм. Процессоо задлаад ямар юуны бүр.

Одоо энэ орж ирсэн юугаа Ерөнхий сайдын нэр тавиад л баталчихъя.

**Л.Амарсанаа:** -Сайханбилэг гишүүн ээ, арай болохгүй байх аа. Яагаад гэвэл юманд бас жаахан ийм хариуцлагатай асуудалд хариуцлагатай хандахгүй бол болохгүй. Тэгэхээр 4 үндэслэл байна. Би бол Сүхбаатар даргын анхны хэлсэн хамтаръя гэдэг томъёолол дээр өгч байгаа бол энэ бол болох болов уу гэж ойлгож байна. Гэтэл хэрвээ Лувсанжав дарга ингэж сонгуулийн хороо зүтгээд байгаа бол болохгүй 4 үндэслэл байна.

Нэгдүгээрт нь, Улсын Их Хурлын сонгуулийн тухай.

**Ч.Сайханбилэг:** -Амарсанаа даргаа ойлгож байна. Наана чинь асуудал байгаа бол байж магадгүй ойлгож байна. Тэрийгээ та нар дахиж яриад, наад томъёололтойгоо өөр нэг тогтоолын төсөл оруулж ирээ. Өнөөдөр гол нь бид нар хурууны хээг энэ ашиглахыг зохион байгуул гэдэг юмаа өгч байгаа тогтоол гаргах гэж орж ирсэн болохоос та нарын хэн, юу хариуцахыг процесс бид нар хийх гэж энд цуглаагүй шүү дээ. Тийм юм байвал шаардлагатай гэвэл тогтоолын төслөө дахиж орж ир.

Одоо юу ч яриагүй, энд хүмүүсийн санал асуултаас нэг юм бодож олчихоод энд Байнгын хороо руу шахаж юм гаргах гэж байгаа бол тэгж наадах чинь бас бүтэхгүй, хариуцлагатай хандацгаа. Орж ирсэн энэ юмыгаа л батал. Гэхдээ батлахдаа хуульд нийцүүлээд л гарга. Өөр юм байхгүй.

**Л.Амарсанаа:** -Бид нар аль хавраас хойш ингэж явсаар байгаад өдий болтол энийгээ хагалаад, учрыг нь олоод, ажилд нь оруулаад явахгүй өдий хүрчихэж байгаа шүү дээ.

**Ч.Сайханбилэг:** -Тэгээд хэн буруутай юм. Байнгын хороо буруутай юм уу.

**Л.Амарсанаа:** -Бид нар асуудлаа зөндөө хэлсэн.

**Ч.Сайханбилэг:** -Хэн буруутай юм. Юу яриад байгаа юм бэ чи.

**Ж.Сүхбаатар:** -Одоо ингэе. Амарсанаа дарга.

**Л.Амарсанаа:** -Хууль буруутай гэж үзвэл хууль нь буруутай байгаа юм биз.

**Ч.Сайханбилэг:** -Тэгээд хариуцаж байгаа та нар асуудлаа оруулж ир л дээ. Одоо энэ чинь Байнгын хорооны юу юунд тулах ёстой юм.

**Ж.Сүхбаатар:** -Юу яая. Сайханбилэг даргаа, одоо больё. Сонгуулийн ерөнхий оруулж ирсэн саналаар саналаа хураах ёстой хуулиараа.

**Л.Амарсанаа:** -Та ингэж хандаж болохгүй ээ. Бид нар бас ажил хариуцаж байгаа улсууд хариуцсанаа бол хариуцсан шиг хариуцаж, хариуцлагаа хүлээсэн шиг хүлээе гээд байна шүү дээ.

**Ч.Сайханбилэг:** -Их Хурал болох болохгүйг агентлагийн дарга мэдэхгүй ээ.

**Л.Амарсанаа:** -Бид нар саналаа хэлэх эрхтэй юм байгаа биз дээ.

**Ч.Сайханбилэг:** -Саналаа та нар яг ном журмаар нь оруулж ир л дээ.

**Н.Ганбямба:** -Дуустал нь сонсчихъё л доо.

**Л.Амарсанаа:** -Зөндөө хэлсэн.

**Ч.Сайханбилэг:** -Бэлэн биш хэрүүл рүү Их Хурлыг, гишүүдийг оруулж яах гэж байгаа юм бэ.

**Л.Амарсанаа:** -Одоо дахиад хэлье. Тэр одоо Байнгын хорооныхоо тэмдэглэл эд нарт бич л дээ энэ чинь. Тэгэхээр 4 үндэслэл байна Сүхбаатар даргаа. Та дахиад хэлэхэд.

**Ж.Сүхбаатар:** -Сонсчихъё, за тэр протоколд нь.

**Л.Амарсанаа:** -Нэгдүгээрт нь, энэ Улсын Их Хурлын тухай хуулиар бүртгэлийн байгууллага хэдийд ажил нь дуусахыг яг тодорхой заагаад өгчихсөн байж байгаа. Маш нарийн ингээд 3 хоногийн өмнө чиний үйл ажиллагаа дууснаа гээд энэ дээр чинь биччихсэн байна шүү дээ. Эд нар тэгвэл тэр хуулийн заалтыг нь хэл л дээ. Би хуулийн заалтыг нь хэлээд байна шүү дээ. 21.2 дээр ийм заалт байна нэг.

Хоёрдугаарт нь, энэ хаалганы дотор талд хэсгийн хороо одоо энэ хаалгаар эхэлж байгаа бол энэ хаалгаар ороод ирэхээр одоо санал хураах, санал хураах процесс эхэлчихсэн явж байгаа.

Гуравдугаарт нь ямар асуудал байна вэ гэхээр зэрэг одоо бид нар чинь тэр нэг 3 төхөөрөмжин дээр ажиллах гээд байна шүү дээ. Гарын хурууны хээ уншигч, энэ нөгөө мэдээллийн санг суулгасан нөтбүк, дээр нь принтер. Энийг Сонгуулийн ерөнхий хороо сонгож авсан гурав дахь нь.

Дөрөв дэх нь энэ 3 салангид эд анги нэгдвэл нэлээн хэдэн анги болоод, одоо тэр программ нь таних, программ зарлах одоо тендер зарлаад, программыг зохиох байгууллагыг нь тодруулаад, программ ажиллуулах эрх нь эднийд байж байгаа. Тэгэхэд тийм юм руу аваачаад манайхыг хариуц гэж хийчих чинь энэ чинь болохгүй шүү дээ тэр хуулиар.

Тийм учраас манайх бол юугаа хариуцах ёстой юм бэ гэхээр зэрэг тэр нөтбүк дээр байгаа сонгогчдын дижитал зургийн сан, хурууны хээний мэдээллийн санг манайх хариуцах ёстой. Өөр манайд хариуцах тэнд үүрэг байхгүй болчихоод байгаа байхгүй юу. Тэгэхээр ийм асуудал дээр нэг тал руу нь түлхэж гаргачихаад Сонгуулийн ерөнхий хороог чөлөөлөөд байвал ч болохгүй шүү дээ энэ чинь. Ийм л учиртай юм.

Тийм учраас нэлээн нухацтай сайн ярьж энийг шийдэж өгөхгүй бол ийм маягаар одоо шийдэж болохгүй байх аа.

**Н.Лувсанжав:** -Сүхбаатар даргаа, би бас нэг үндэслэлүүдээ хэлье.

**Ж.Сүхбаатар:** -Одоо ингээд юмаа дуусгая.

**Н.Лувсанжав:** - Ер нь үндэслэлээ хэлчихье. Ойлголцож байж.

**С.Ламбаа:** -Дотор талын процесс руу л ороод байна л даа.

**Н.Лувсанжав:** -Тэгэхээр зэрэг ийм байгаа юмаа. Энэ хуулин дээр чинь яг нөгөө цахим үнэмлэхний мэдээллийг хурууны хээг ашиглаж, тэгнэ ингэнэ гэсэн зохицуулалт байхгүй байгаа юм. Хэн нягталж шалгах юм тэр нууц мэдээллийн сантай тулгаж. Тэр зохицуулалт байхгүй учраас чиптэй үнэмлэх байсан бол энэ проблемгүй яваад өгөх байж. Гэтэл чиптэй үнэмлэх чинь бүтэхээ байчихлаа. Одоо энэний цаана маш нууц зэрэглэлийн санг хэсэгчилж сонгуулийн хороодоор тарааж, тэрэнтэй хүний хурууны хээг таних ажиллагаа явуулах болж байна.

Энийг хэн хийх юм бэ гэдэг асуудлыг би Байнгын хороонд мэдээлэл хийхдээ тавьсан. Энэ асуудлаар шийдлээ оруулаад ир гэсэн. Энэнтэй холбогдоод тагнуулын байгууллагын нууцын асуудал эрхэлсэн байгууллагын санал, дүгнэлтийг нь авч байгаад бид асуудал оруулж ирж байгаа юм. Энийг эзэнжүүлэх хэрэгтэй, энэ хуулийн проблемийг арилгах хэрэгтэй байна шүү дээ. Эзэнжүүлээд, энэ байгууллага нь сангий нь бүрдүүлсэн, хариуцаж байгаа байгууллагынх нь итгэмжилсэн төлөөлөгч угаасаа хуулинд итгэмжилсэн төлөөлөгч ажиллахаар байна гэдэг утгаар би тэгж хэлсэн байхгүй юу. Тэрнээс тэр төлөөлөгч нь энэ юмаа хийчихэж болох юмаа гээд энэ шийдлийг гаргаад өгөөч ээ гэж байгаа юм нэгдүгээрт.

Сонгуулийн ерөнхий хороо хамтрахгүй гээд, эсвэл нэг юманд чихэж хаячихаад зугатаах гээд байгаа юм бишээ. Техник хэрэгслийг нь худалдаад авсан, гэрээгий нь хийсэн. Яагаад гэвэл мөнгө хөрөнгө оруулалтын мөнгө нь миний багцад байгаа. Программ хангамж хийх компани ажиллуулах шаардлагатай бол бид бас гэрээгээ хийгээд мөнгө төгрөг, гэрээгээ байгуулаад явна. Тэр одоо тендер, сонгон шалгаруулалт хийгээд бид дүнгээ гаргахад бэлэн болчихоод байж л байгаа л даа. Тэгээд тэр компанийг нь тодруулаад, тодорхойлоод өгнө.

Ингээд технологийнхоо юмыг бүртгэлийн байгууллагатай тэр компани зохицоод энэ асуудлыг программаа хийгээд ингээд явахад болохгүй юм байхгүй. Санал авах өдөр сонгуулийн хэсгийн хороо ерөөсөө хөндий байхгүй нь ойлгомжтой. Хэсгийн хорооны үйлдэл чинь бас л адилхан. Эдний юмаа таньсны дараагаар ахиад л иргэний үнэмлэхийг нь зургийг нь харж байгаад регистр, дугаар нэр овог, хаягийг нь харж байгаад цаасан жагсаалттайгаа тулгаад л өгнө шүү дээ.

**Ж.Сүхбаатар:** -Лувсанжав дарга, наадах чинь бараг ойлгомжтой юм та ярьчихлаа. Түрүүн би зүгээр одоо бас протоколд тэмдэглүүлж байгаа юм. Та хэд бол ингэж байна.

Нэгдүгээрт бол энэ үйл ажиллагаан дээр сонгуулийн хороо, бүртгэлийн байгууллага бодит амьдрал дээр тэртэй тэргүй хамтарна, хамтарч байгаа юм.

Хоёрдугаар заалтан дээр сонгуулийг одоо хүчин төгөлдөр байгаа хэрэглэж байгаа иргэний үнэмлэхээр явуулах арга хэмжээ Засгийн газарт ганцхан даалгаж байгаа юм. Гэтэл сонгуулийг явуулах арга хэмжээ авдаг, сонгуулийг шууд явуулж байгаа яг субъект нь бол тэр Засгийн газар дангаараа биш байхгүй юу. Жишээ нь би түрүүнд тийм учраас Сонгуулийн ерөнхий хороо гэж оруулсан юм.

Тэгэхээр энийг бас Засгийн газарт даалгачихаар сонгуулийг иргэний үнэмлэхээр явуулах арга хэмжээ авах гэж байна. Засгийн газар энэ явуулах нөхцөлийг л бүрдүүлж, арга хэмжээ авах ёстой болохоос биш өөрөө сонгууль энийг гардан зохион байгуулахгүй шүү дээ сонгуулийг. Тэгэхдээ би тэр үүднээс нь хэлсэн юм.

Гуравдугаарт, ямар асуудал байна вэ гэхээр яг та хэдийн саяны энэ явж байгаа асуудал дээр энэ таньж шалгах ажиллагаа чинь яг тэр сая Амарсанаа дарга хэллээ. Санал хураалтын орчин, санал хураалтын байран дотор адилхан яг л уялдаж явах ёстой юм тэр журам нь. Тэр үүднээс нь би зүгээр түрүүний найруулгыг тэгж хэлсэн.

Гэхдээ тэр найруулгыг би протоколд тэмдэглүүлээд, тэгээд одоо та хэд тэртэй тэргүй хуулиараа Сонгуулийн ерөнхий хороо санал оруулж ирэх эрхтэй учраас та хэдийн оруулж ирсэн яг тэр үг үсгээр нь би бас манай гишүүд зарим нь ч дэмжиж байх шиг байна.

Тийм учраас тийм Батболд гэдгээр нь өөрчлөөд, тэгээд.

Монгол Улсын Их Хурлаас Тогтоох нь:

1.Улсын Их Хурлын 2012 оны ээлжит сонгуульд иргэний бүртгэлийн улсын сангийн мэдээлэл болох иргэний биеийн давхцахгүй өргөдөл /гарын хурууны хээ/-ийг ашиглаж сонгогчийг таньж бүртгэх ажиллагааг зохион байгуулахыг Улсын бүртгэлийн ерөнхий газар /Л.Амарсанаа/-т үүрэг болгосугай гэж байна. Энэ дээр бол Засгийн газар /С.Батболд/-т даалгасугай гэсэн ийм байдлаар өөрчилъё. Тэгээд Сонгуулийн хорооны саналыг үлдсэн саналуудыг бол яг энэ хэвээр нь явуулъя гэж байна.

Тэр дагаж мөрдөхийг нь бол батлагдсан өдрөөс байсан нь дээр байх л даа тиймээ. Ингээд батлагдсан өдрөөс гэж ойлгоод ингээд Сонгуулийн ерөнхий хорооны энэ оруулсан саналаар саналаа хураая. Дэмжиж байгаа гишүүд гараа өргөх үү. 12-11. Би татгалзсан шүү. Тийм. 12-10. Би цөөнх болохгүй, зүгээр татгалзсан. Протоколд тусгагдаж байгаа.

Дараа нь хүндрэл үүсвэл энийг өөрсдөө хариуцна шүү.

Байнгын хорооны гарах санал, дүгнэлтийг З.Энхболд гишүүн илтгэчихье. Байнгын хорооны хурал өндөрлөлөө.

**Л.Амарсанаа:** -Сүхбаатар даргаа, одоо тэгээд дутуу л юм хийгээд байх юм даа. Наад тогтоол чинь нэг том асуудлыг нь хаячихаад л гараад яваад өглөө. Дижитал зургийн сан гэдэг бол наадахтай чинь яг адилхан зэрэгцэж орох ёстой байхгүй юу. Яагаад гэвэл зургийн сан нь хурууны хээтэйгээ хоёулаа гарч ирнэ шүү дээ. Тэгээд Лу надад үзүүлээгүй, сая энд ирээд би тогтоол үзлээ шүү дээ. Манай одоо ажил нэг ийм л явж байгаа байхгүй юу.

**Ж.Сүхбаатар:** -Одоо тэгэхээр байна шүү дээ ийм байгаа Амарсанаа даргаа. Санал оруулдаг субъект байна шүү дээ. Луяа дарга бол одоо Сонгуулийн ерөнхий хороо оруулдаг субъект, та асуудал байвал Засгийн газрынхаа шугамаар би хэлсэн байгаа. Засгийн газарт санал оруулахаар бол дахиад бас саналаа Засгийн газар, бид нарт танилцуул гэж ярих бол.

**Л.Амарсанаа:** -Наадах чинь байна шүү дээ. Яг нарийндаа наадах чинь бол тал нь хаягдчихлаа шүү дээ.

**Ж.Сүхбаатар:** -Тийм болов уу л гэж бодож байна.

**Н.Ганбямба:** -Их Хурал бас буруу шийдвэр гаргаад тулгаж болохгүй л дээ. Манайхаас маш их олон буруу шийдвэр гардаг. Тэр битгий хэл энэ Алтанхуяг сайдын үед чинь хуучин иргэний үнэмлэхийг нууц хүчингүй болгох асуудлыг хүртэл нууцаар хийж асар их гай тарьсан байж байгаа шүү дээ. Их Хурал дээрээс нь ингэж шийд протоколд үлдээсэй гэж би хэлж байгаа юм.

Их Хурал хэрэгжих боломжгүй шийдвэрүүд гаргаад байна шүү. Хамгийн аюултай нь.

***Хуралдаан 15 цаг 40 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш